بەشە پزیشکییەکانی زانکۆ لە نێوان هێزی کۆمەڵایەتی و دەسەڵاتی ناتەندروستدا\nد. ئەڤین فتاح حاجی مام\nئەمڕۆ نەک تەنها کۆلیژی پزیشکی گشتی بگرە هەموو بەشە پزیشکییەکان بە پەیمانگەکانیشەوە بوونەتە بابەتێک خەڵکێکی زۆر پێوەی سەرقاڵ بووە و زۆرینەی کۆمەڵگەش خواستیان لەسەریەتی، تەنانەت کاتی وەرگرتنی دەرچووانی پۆلی ۱۲ی ئامادەیی راکێش ڕاکێشە بۆ ئەوەی قوتابی تێدا وەربگیرێت. هۆکارەکانیش دەگەرێتەوە بۆ نادروستی لەسەر تێگەیشتن لەم بەش و پسپۆریانە. هۆکاری سەرەکی دەگەرێتەوە بۆ گەیشتن بە دەسەڵات ، بوون بە خاوەن هێز، یان بەلایەنی کەمەوە بەناوبانگبوونی کۆمەڵایەتی، لەم کۆمەڵگەیە هەمووان خەریکی نمایشن، خەریکی بەدەستهێنانی ناوبانگن، لێرە ژیان دەکرێت بۆ بوون بە خاوەن دەسەڵات، جا چ بوون بە دکتۆر بیت یان پەرلەمانتار، وەک دو توێژی کۆمەڵگە کە وێنە گشتییەکە وا دەخوێنرێتەوە، ئەم دووانە تێرو پڕترین توێژی کۆمەڵگە بن.\nبۆ تێگەشتنی باشتر لەم دۆخە هەوڵ ئەدەم لێرەدا چەند هۆکارێک بخەمەڕوو:\n. ١- کورد هەر لەسەرەتاوە حەزی لەوە بووە کە یەکێک رێنیشاندەری بێت، و گوێڕایەڵی کەسێکی تر بێت، و مێشکی لە لایەن کەسێکی تر حوکمی لەسەر بدرێت وەک ئاغا و دەرەبەگەکان لە ڕابردوودا، ئێستاش بە هەمان شێوە، هەمان شت رەنگی داوەتەوە لە پەیمانگە و زانکۆکان، بەشە پزیشکییەکان ئێستا بریار دەدەن وەک ئاغاکان لەسەر بەشە ئەندازیارەکان و مرۆڤایەتیەکان.\n٢- مامۆستایان هۆکاری سەرەکی ئەم دۆخەن، ئەوان وایان کرد، ئێمەی قوتابی پیشەی دکتۆریمان خۆش بوێت، ئەوان هۆکارێک بوون گشتمان یەک ئاراستە بیربکەینەوە، کاتێک تاقیکردنەوەیەکی باش وەڵاممان بدایەتەوە، لەسەر وەرەقەکەمان دەیاننوسی "ئافەرین هەر بژیت دکتۆری زیرەک"، ئەوان لەسەردەمێک وایان ووت کە دکتور حکیم بوون بۆ سارێژکردنی زام و برینی کۆمەلگە، رێزیان لێگیراو چارەسەرکار بوو نە نەک وەک ئێستا بەداخەوە.\n۳- حکومەت هۆکارێکیترە بۆ ئەم بارە نەخوازراوە ، گەر حکومەت بێت لە جیاتی پزیشک مامۆستای سەرتایی و دەرونناسی و کۆمەڵناسی تعین بکات، بێت چ ئەندازیاری بەنداوە بیهێنت بە پێی پلان ئیشیان لەگەڵ بکات، بێت ئەو هەموو کشتوکاڵە بخاتە خزمەت دەرچووان ئەم بەشانەوە، کوردستان شوێنێکی جوگرافی گرینگە بۆ گەشت و گوزار دروست کردنی ستافی پسپۆر و تایبەت بەم بوارە زۆر لەوە گرنگترە کە بەشە پزیشکیەکان بەرهەم بێنین.\n٤- کەمی رێژەی دەرچووانی پزیشکی بە بەراورد بە دەرچووانی پسپۆری تر کە ئەمەش گاپێکی فراوانی دروست کردووە دەرچووانی پزیشکی زیاتر دەرفەتی کاریان هەیە بۆیە بونەتە جێگای باس و داواکاری ئەم بەشانە زیاتر بووە.\n٥- نوێخوازی لەم بەشە پزیشکیانە زۆرە وەک کرانەوەی بەشی جوانکاری و سەنتەر کە ئەمەش بوە دەرفەتێکی زیاتر بۆ دامەزراندی ستافی پزیشکی.\n٦- فیکرەی خواستی بازار ، زیانێکی گەورەی دا له دەرفەتی کار بۆ پسپۆرانی تر بۆیەش قوتابی پێش ئەوەی دەست بە خوێندن بکات بیری لەوە دەکاتەوە کامە کار هەلی کاری زیاترە.\nلە کۆتاییدا، ئەم بەشە پزیشکییانە زۆر گرنگە بە پێی پێویست فراوان بکرێن لە گشت پسپۆرییەکان، کاتی ئەوەش هاتووە وەزارەتی پەیوەندیدار پێناسەیەکی وەزیفی بۆ دەرچووانیان بکات، بەڵام نابێت گرنگی پسپۆرانی وەک پەروەردکاران، ژمێریاران، کارگێران، ئەندازیاران لەبیر بکرێت، پێویستە چاو بخشێندرێتەوە لەسەر دروستکردنی هەلی کار بۆیان نەک دروستکردنی کادیر بۆ بازار.


شارەزوور؛ پێنج ڕاوچی دەستگیرکران\n12.06.2019 12:35 PM\nبه‌ڕێوه‌به‌رایه‌تی پۆلیسی دارستان و ژینگه‌ی پارێزگای سلێمانی ده‌ستگیركردنى پێنج راوچى له سنورى شاره‌زوور راگه‌یاند.\nئه‌مڕۆ چوار شه‌ممه له راگه‌یه‌ندراوێكدا به‌ڕێوه‌به‌رایه‌تی پۆلیسی دارستان و ژینگه‌ی پارێزگای سلێمانی ئاشکرایکرد "له ئه‌نجامی ده‌رچوونێكی به‌شی پۆلیسی دارستان و ژینگه‌ی شاره‌زوور له پێناو پاراستنی سروشت و ژینگه‌ی سنوره‌كه‌یان، توانیان (2) هاوڵاتی ده‌ستگیربكه‌ن كه سه‌رقاڵی ڕاوكردنی ماسی بوون، هاوكات توانرا ده‌ستبگرن به‌سه‌ر (2) ئۆتۆمبێل و (1) ماتۆڕسكیل و (1) تۆڕ و (1) ماسی ڕاوكراو و (28) قولاپی ماسیگرتن".\nئاماژەی بەوەشکردووە، "له ئه‌نجامی ده‌رچوونێكى دیكه‌ى هه‌مان به‌ش، توانرا (3) هاوڵاتی ده‌ستگیربكرێن كه سه‌رقاڵی ڕاوكردنی ماسی بوون، هاوكات توانیان ده‌ستبگرن به‌سه‌ر (1) قولاپی ماسی و ئازادكردنی ماسیه‌كی زیندووی گه‌وره و گه‌ڕاندنه‌وه‌ی بۆ ناو ڕووباره‌كه".\nدەشڵێت، "په‌ڕاوی لێكۆڵینه‌وه ڕێكخراوه و ڕاده‌ستی دادوه‌ر كراوه بۆ وه‌رگرتنی ڕێكاری یاسایی".


هەفتەی داهاتوو لەنێو شاری هەولێر دەست بە دابەشکردنی نەوتی سپی ماڵان دەکرێت – Esta News\nهەفتەی داهاتوو لەنێو شاری هەولێر دەست بە دابەشکردنی نەوتی سپی ماڵان دەکرێت\nبەڕێوەبەری نەوت و کانزاکانی هەولێر رایگەیاند، بڕیارە سەرەتای هەفتەی داهاتوو لەنێو سەنتەری شاری هەولێر دەست بە دابەشکردنی نەوتی سپی ماڵان بکرێت و سەرەتاش لە گەڕەکە هەژارنشینەکانەوە دەستپێدەکات .\nئاری کاکەشین، بەڕێوەبەری نەوت و کانزاکانی هەولێر رایگەیاند، ئەمڕۆ چوارشەممە بۆ دابەشکردنی نەوتی سپی بەشێک لە بریکارەکانی خۆراک لە هەولێر ئاگادارکراون ئامادەکاری بکەن و سەرەتای هەفتەی داهاتووش لە نێو سەنتەری شاری هەولێر لە گەڕەکە هەژارنشینەکانەوە دەست بە پرۆسەکە دەکرێت.\nئاری کاکەشین ئاماژەی بەوەش دا، لە نێو سەنتەری هەولێر هەر بەرمیلێک نەوتی سپی بە 90 هەزار دیناری عێراقی دابەشدەکرێت، داواشی لە بریکارەکانی خۆراک کرد، تاوەکو لەلایەن بەڕێوەبەرایەتیی نەوت و کانزاکانی هەولێر ئاگادارنەکرێنەوە، هیچ ئامادەکارییەک نەکەن و بەرمیل کۆنەکەنەوە.\nبەڕێوەبەری نەوت و کانزاکانی هەولێر گوتیشی، نەوتی سپی لە ناوچە شاخاوییەکانی هەولێر بە 55 هەزار دینار دابەشکراوە و لە قەزای دەشتی هەولێریش بەردەوامە، ئەمڕۆ 19-1-2022 لە قەزای کۆیەش بە نرخی 55 هەزار دینار، دەست بەدابەشکردنی نەوتی سپی دەکرێت.\nبەگوێرەی ئامارەکانی بەڕێوەبەرایەتیی نەوت و کانزاکانی هەولێر، بە گشتی سنووری پارێزگای هەولێر پێویستی بە 93 ملیۆن لیتر نەوتی سپی هەیە، بۆ ئەوەی هەر ماڵێک بەرمیلێک نەوت وەربگرێت، لەو رێژەیەش سەنتەری هەولێر 45 ملیۆن لیتر نەوتی پێویستە.


دەرئەنجامی بەرایی ئەم ھەڵبژاردنە چی سەلماند!؟ – Hawpshti\nئەم ھەڵبژاردنە سەلماندی پارتیی و یەکێتیی نوێنەرایەتی نزیکەی لە ٪٢٠ ی کۆمەڵگای کوردستان دەکەن. چونکە نزیکەی لە ٪٦٠ ی خەڵک بەشدارییان نەکردوەو، لەو نزیکەی لە ٪٤٠ ەش کە بەشداریان کردوە: پارتیی و یەکێتیی کەمێک لە ٪٢٠ زیاتریان ھێناوە. ھەروەھا ئەم ھەڵبژاردنە سەلماندی کە یەکێتیی نوێنەرایەتی لە ٪٥ تا لە ٪٧ ی ناوچەکانی ژێر ‘دەسەڵاتی ڕەھا’ی دەکات. لەکاتێکدا لە ھیچ کوێی دنیادا نییە کە لە ٪٧ ی جەماوەرت ‘بە پارەو چاوسورکردنەوە’ لەگەڵ بێت: کەچی بکوژ و ببڕ و داگیرکردنی زەوی موڵکی ھاوڵاتیان و داگیرکردنی زەوی موڵکی زانکۆی سلێمانی، ھەر خۆت بیت! چونکە ئەگەر دەرئەنجامی ناوچە دابڕێنراوەکانی لێدەربکرێت: پێگەی جەماوەریی یەکێتیی لە چوار شارەکەی ھەرێم لەوپەڕی لاوازی دایە. بە جۆرێکە نزیکە لە پێگەی جەماوەری یەکگرتو و کۆمەڵ.\nئەڵبەتە ڕونە، لە سزادانی گۆڕان دا: شاری سلێمانی سەرقافڵەی خەڵکی کوردستان بو. ڕاستە گۆڕان منداڵی سلێمانی بو، بەڵام سلێمانی سەلماندی کە دەرسی ‘مێژوویی’ بە ھەر ھێزێک دەدات گەر ببنە ھاوپەیمان گەندەڵکاران، تەنانەت با ئەو ھێزە کوڕی خۆشی بێت!\nئەم ھەڵبژاردنە سەلماندی ئەو کاندیدانەش کە سەرکەوتو بون ‘پیرۆزیان بێت!’، نوێنەرایەتی زۆرینەی کۆمەڵگای کوردی ناکەن. بگرە نوێنەرایەتی کەمینەیەکی کەم لە کۆمەڵگادا دەکەن.


ئیمام خومەینی (رە) ڕێبەرێکی هەمیشە زیندوو - جام کوردی | JAMEKURDI\nئیمام خومەینی (رە) ڕێبەرێکی هەمیشە زیندوو\nجام کوردی – یەکڕیزی ئیسلامی بە گرنگترین خەڵات و دیاریی ئیمام خومەینی (رە) دامەزرێنەری گەورەی شۆڕشی ئیسلامی ئێران بۆ موسڵمانان دادەنرێت، بە تایبەت لە سەر ئاستی ناوخۆیی ئێران کە برایانی شێعە و سوننە بەدەر لە هەر جیاوازییەک پێکەوە لە ژیانێکی ئاشتییانەدان.\nئیمام خومەینی (رە) تەنیا وەک سیاسەتمەدارێکی گەورە و بەتوانا نەبوون بەڵکوو ڕێبەرێکی ئائینی بوون کە لە دڵی خەڵکانی موسڵمان لە ئێران و ناوچەکانی دیکەی جیهانیش شوێنی خۆیان کردووەتەوە، ئیمام لە سەردەمێکدا ئاڵای ئائینی لە ئێران و وڵاتانی ئیسلامدا بەرز کردەوە کە ڕەوتی ستەمکاری جیهانی ئەوپەڕی پیلانگێڕیی لە دژی موسڵمانان و وڵاتانی ئیسلامی جێبەجێ دەکرد.\nیەکڕیزی ئیسلامی بە گەورەترین خەڵات و دیاریی ئیمام بۆ موسڵمانانی ئێران و جیهان دادەنرێت، پاش تێپەڕبوونی زیاتر لە سی ساڵ بە سەر کۆچی دوایی ئەو ڕێبەرە گەورەیە، هێشتا وەک کەسایەتییەک و ئاڵاهەڵگری یەکڕیزی ئیسلامی ناویان دەبرێت.\nپاش سەرکەوتنی شۆڕشی ئیسلامی و بە پێی ئەو ئایدۆلۆژیایەی ئیمام خومەینی (رە) نەک تەنیا ڕێگری و بەربەستێک لە بەردەم کەمینە مەزهەبییەکان بە تایبەت موسڵمانانی سوننە لە ئێران نەبووە، بەڵکوو بە هەموو ئازادییەکەوە و بە دابینکردنی ئاسایش و سەقامگیرییەوە چالاکییەکان و ژیانی ئەوان دەستەبەر کراوە، لە ئێرانی ئیسلامیدا شێعە و سوننە وەک دوو برا پێکەوە بە ئاشتیانە ژیاون و پیلانگێڕییەکانی دوژمنان بە تایبەت ئەمریکا و ڕژێمی زایۆنیستی بۆ تێکدانی ئەم پێکەوەبوون و یەکڕیزییە بەردەوام چارەنووسی شکست بووە.\nئیمام خومەینی تێڕوانینێکی یەکسانیان بەرامبەر بە سەرجەم دانیشتووانی وڵاتی ئێران هەبوو، ئەوان لە وتارەکانیان بەردەوام جەختیان لە سەر دابینکردنی هەلومەرجێکی گونجاو و خوازراو بۆ سەرجەم کەمینە مەزهەبی، ئائینی و نەتەوەییەکان دەکردەوە.\nلە ڕاستیدا ئەوان پێیان وابوو کە جیاوازی لە نەتەوە و زمان و مەزهەب پەیوەندی بە مافەکانی خەڵکەوە نییە و ئەوان مافێکی یەکسانیان لە کۆمەڵگادا هەیە.\nبۆ بەرگری لە موسڵمانانی جیهانیش دەتوانین ئاماژە بە دەستنیشانکردنی کۆتا هەینی مانگی پیرۆزی ڕەمەزان وەک ڕۆژی جیهانی قودس بدەین کە لەو ڕۆژەدا خەڵکی موسڵمانی جیهان پاڵپشتی خۆیان بۆ گەلی زوڵملێکراوی فەڵەستین و قودسی داگیرکراو دەردەبڕن و بەمەش جەخت لەوە دەکەنەوە کە فەڵەستین و قودس تەنیا نییە و ڕۆژێک دەگات لە ژێر دەستی زایۆنیستەکان ئازاد بکرێتەوە.\nئیمام خومەینی (رە) ئەوەیان بۆ موسڵمانان سەلماند کە ئەگەر پشت بە تواناکانی خۆیان و یەکڕیزی نێوانیان ببەستن، هیچ کێشە و گرفتێک نییە کە چارەسەر نەکرێت و هیچ دوژمنێک نییە کە لە بەرامبەر هێزی موسڵماناندا تووشی شکست نەبێت.\nئەم ئایدۆلۆژیا پێشکەوتووەیە کە بووەتە نیگەرانی ئەمریکا و ڕژێمی زایۆنیستی و ڕەوتی ستەمکاری جیهانی بە گشتی، لە بەر ئەوەی کە دەسکەوتەکانی ڕۆژێک دەگات کۆتایی بە بوونی زایۆنیستەکان لە سەر خاکی فەڵەستین بێنێت و ئەمریکییەکانیش بە سەرشۆڕی ناوچەکە بە جێ بێڵن./.\nشرۆڤەکارێکی لوبنانی: ئیسرائیل ناتوانێت کێشەکانی ئەردۆغان چارەسەر بکات\nنەفتالی بنێت: ئیسرائیل مەترسی هەڵوەشانەوەی لە سەرە


ڕۆژهات لوقمان 03/08/2019 - 20:14 بڵاوکراوەتەوە لە میوزیك\nڕێسا ساڵح محەممەد، کچێکی کوردە و ژیانی بۆ میوزیک تەرخان کردووە.\nڕێسا لە دیدارێکی تایبەت لەگەڵ هەفتەنامەی (باس)، ئاماژە بە ژیانی خۆی دەکات و دەڵێت: ”هونەر خەونی منداڵیم بوو، بۆیە لە سەرەتایەکی زووەوە چوومە نێو ئەم دونیایە و بەردەوام پەرەم بە خۆم دەدا، تا گەیشتمە ئەوەی پەیمانگەی هونەرە جوانەکانی سلێمانی، بەشی میوزیک تەواو بکەم“.\nئەو کچە میوزیکژەنە دەشڵێت: ”بۆ ماوەی ٥ ساڵ لە پەیمانگە کارم لەسەر ئامێری پیانۆ کرد و لەبارەی ئەم ئامێرەوە خوێندم. دواتر دبلۆمی میوزیکم بە پلەی نایاب وەرگرت. دوای ئەوە چوومە کۆلێژی هونەرە جوانەکان و ئێستا لە قۆناغی ٤ی بەشی میوزیکم و ڕۆژ دوای ڕۆژ هەوڵی فێربوون و شارەزایی زیاتر دەدەم، بەتایبەتی لە ژەنینی هەردوو ئامێری سێتار و پیانۆ“.\nجگە لە خەون و خولیای خۆی بۆ هونەر، باس لەوەش دەکات، کە باوکیشی ئارەزووێکی زۆری بۆ میوزیک هەیە و تا ئێستاش چەندین ئامێری میوزیکی لای خۆی پاراستووە، گوتیشی: ”وێڕای کۆلێژ، لە فێرگەی مەحوی لەسەر دەستی چەندین مامۆستای شارەزای وەک دانا محێدین، وانەی تایبەت لەسەر ئامێرە ڕۆژهەڵاتییەکان دەخوێنم. جێی دڵخۆشیشە، کە ژمارەیەکی زۆر کچ لەو فێرگەیەدا بەشداریی خولەکانی میوزیک دەکەن“.\nڕێسا ئاماژە بەوەش دەکات، کە بەشداریی ئەم کچانە لە خولەکانی میوزیک و ناسینی یەکتریان لە نزیکەوە، وای کرد گرووپێکی میوزیکی کچان دابمەزرێنن و ئێستا ئەندامی ئەو گرووپەیە.\nئەم کچە میوزیکژەنە، کە بە قسەی خۆی لە ماوەی ڕابردوودا بەشداریی چەندین چالاکیی کردووە، هاوکات بۆ ئاییندەش خۆی بۆ چالاکی ئامادە کردووە و دەیەوێ توانا و شارەزاییەکانی زیاتر گەشە پێ بدات، سەبارەت بە کار و چالاکیی گرووپەکەیان جەخت لەوە دەکاتەوە، کە قەت ڕۆژێک لە ڕۆژانیش بیری لەوە نەکردووەتەوە، میوزیک بۆ دەسکەوتی ماددی بەکار بهێنێت و دەڵێت: ”گرووپەکەی ئێمە زیاتر کاری هونەری خۆبەخشی و خێرخوازیی بێ بەرامبەر دەکات، بەتایبەتی لە گەیاندنی میوزیک بە خانەی بەساڵاچووان، چاودێریی کۆمەڵایەتی و توندوتیژیی دژی ژنان و کەسانی خاوەن پێداویستیی تایبەت. لەم چالاکییانەماندا جگە لە ژەنینی میوزیک، وانەی فێربوونی میوزیکیشیان پێ دەڵێینەوە“.\nڕێسا، کە هیوای ئەوە دەخوازێت میوزیکی کوردی بگاتە ئاستی میوزیکی جیهانی، بۆ ئەوەی دونیا بزانێت، کە کورد چ بایەخ و گرنگییەک بە هونەر و کولتوور دەدەن و دەشڵێت: ”ئەگەرچی کارکردن و بەردەوامی لە بواری میوزیک سەختە، بەڵام چونکە میوزیک ئارامیی بە دەروونم دەبەخشێت، ناتوانم هەرگیز و بە هیچ شێوەیەک، دستبەرداری بم و هەتا ماوم خزمەتی هونەر و میوزیکی کوردی دەکەم“


2018-04-03 [10:56 AM]\nپسپۆرێکی بواری خۆراک باس لە گرنگی کاربۆهێدراتەکان دەکات لەکاتی راهێنانە وەرزشییەکان و چەند رێنماییەکیش بۆ وەرزشەوانان دەخاتەڕوو.\nپسپۆرێکی بواری خۆراک لە زانکۆی ماساچیوستس لە ئەمریکا بە ناوی" د.نانسی کۆهن"ئەە کەسانەی کە راهێنانی وەرزشی ئەنجامدەدەن ، پێویستە بەرلە راهێنانەکانیان بە وزەیەکی باشەوە وەرزش بکەن بەجۆرێک پێش ئەنزامدانی وەرزشکردن کەسەکە 1-4 گرام کاربۆهیدرات بخوات.\nدەشڵێت، یەک بۆ چوار کاتژمێر خواردنی ئەو خۆراکانەی بە کاربۆهێدراتەکان دەوڵەمەندن و چەوریی و پرۆتینی کەمتریان تێدایە هێزێکی زیاتر بە ماسولکەکان دەبەخشن، ئەمەش وادەکات ماسولکەکان وەزەی تەواویان دەستبکەوێت لەکاتی ئەنجامدانی وەرزشەکە.\nئەو پسپۆڕەی خۆراک ئاماژە بەوەشدەکات، لەکاتی ئەنجامدانی راهێنانە وەرزشییەکان جەستە برێکی زۆر ئاو لەدەست دەدات بۆیە پێویستە لەکاتی وەرزشکردن برێکی زۆر شلەمەنی بخورێتەوە، کە ئەوەش بەپێی ماوەی وەرزشەکە و جۆرەکەی دەگۆردرێت.\nپسپۆرە ئەمریکیەکەی خۆراک رێنمایش دەدات دوو بۆ سێ کاژێر دوای وەرزشکردن ئەو خۆراکانەی دوەڵەمەندن بە پرۆتینەکان بخورێن، ئەمەش بۆ بەهێزکردنی ماسولکەکان و کەمکردنەوەی ئازاریان گرنگە.\nئەم هەواڵە 11038جار خوێندراوەتەوە


یادێک لە ڕاپەڕینی باشوری کوردستان!، بەشی 2 و 3 ، محەممەد بایەزیدی – Peshmergekan\nڕۆژی 5ی ئازار، ڕۆژی دەست پێکی ڕاپەڕین، بەشی یەکەمی ئەو بیرەوەرییە بڵاوکرایەوە. ئەمڕۆش 31ی ئازار، ساڵڕۆژی کۆڕەوە میلیۆنیەکەی باشوری کوردستانە.\nبە دوای ئازادکرانی شار و ئۆردوگاکانی باشوری کوردستان دا، کەشێکی خۆش باڵی بە سەر ناوچەکەدا کێشابوو. لێرەدا باسی ئازادکرانی گوندەکانی ناکەین، لەبەر ئەوەی هەموو گوندەکانی کوردستان لە لایان ڕێژیمی بەعسەوە ڕووخێندرابوون و خەڵکەیان بۆ ئۆردوگا زۆرەملییەکان ڕاگوێزرابوون. دەوروبەری “بەردقسڵ”، ئەو شوێنەی ئێمەی لێ بووین، چەند ماڵێکی ئاوارەی لای ئۆردوگای”حاجیاوا” و شارۆچکەی “چوارقوڕنە” ی بۆ هاتبوو و بڕێک ئاوەدانتر ببۆوە. ئەو کاتانە بەسەر چووبوون کە ئێمە بە ناچاری دەبووایە هەموو شەوێک جێگۆڕکێ بکەین، تا دوژمن نەتوانێ پێ و شوێنمان هەڵگرێ و زەربەمان لێ بدات. لە ڕاستیدا ئەو کۆنەخانووانەی ئێمەش پێشتر بۆیان دەچووین، هەموویان بە ئاوارە کاتییەکان گیرابوون. بە هۆی بوونی ژماریەکی زۆری چەکداری خەڵکی باشوریش لە نێو ئاوارەکاندا، کە ئامادەیی هاوکاری و پشتیوانیان دەربڕیبوو، زیاتر هەستمان بە دڵنیایی دەکرد. ئەوان بەشی خۆیان ڕزگار کردبوو، ئامادەبوون هاوکاری ئێمەش بکەن تا پارێزگاری لە خۆمان بکەین.\nهەوای ئەو دەورووبەرە زۆر سازگارتر لە پێشان بوو و خەڵک کەیف خۆشتر بوون. بە دوای ئازادکرانی شار و ئۆردوگاکاندا ، کە تا دەهات بەرینتر دەبۆوە و لە ئاکامدا بە ئازادکرانی کەرکوک کۆتایی هات، ئاوارەکانی لای ئێمەش تاق و لۆق خۆیان بۆ گەڕانەوە بۆ شوێنی نیشتەجێبوونیان ئامادە دەکرد. هەر ڕۆژە ماڵێک یان دوو ماڵیان دەگەڕانەوە.\nهاتوو چۆ بۆ لای ئێمەش هیچ بەربەستێکی لە سەر ڕێگا نەمابوو و بە ماشێن هاتووچۆ دەکرا. لە کۆمیتەی شارستان ڕا داوایان لێکردبووم بۆ چەند ڕۆژێک بچمەوە بۆ “بۆکریسکان” کە ئەودەم کۆمیتەی شارستانی سەردەشت و هێزی گیاڕەنگ لەوێ بوون. لە مانگی سەرماوەزی ئەو ساڵەوە نەمتوانیبوو لە کۆبوونەوەکانی کۆمیتەی شارستاندا بەشداری بکەم. کۆبوونەوەکە زیاتر بۆ باسکردن لە سەر هەل و مەرجی دوای ئازاکرانی باشوری کوردستان بوو. دەرفەتەکان و تەنگ و چەڵەمەکانی دوای ئازاد بوون بۆ ئێمە وەک حیزبی دێموکڕات بوو.\nهەردوای کۆبوونەوەی کۆمیتەی شارستانیش، لە کۆمیسیۆنی “سیاسی نیزامی” ڕا داوایان لێکردم کە بچمە ئەوێ و بڕێک لە سەر وەزعی خۆمان لە ماوەی مانەوەمان لە “سونێ”، ۲٦ی سەرماوەز تا چەند ڕۆژ دوای ئازادکرانی باشوری کوردستان بکەم. هێشتا باسی سەرکەوتنی ڕاپەڕین دەکرا، بەڵام ترس و نیگەرانی لە دژکردەوەی ڕێژیمی بەعسیش لە ئاردابوو. شار و ئۆردوگاکان زۆر بە خێرایی ئازادکرابوون و لە هیچ شوێنێک بیر لە چۆنیەتی پاراستنی شوێنە ئازادکراوەکان نەکرابۆوە یان پێڕانەگەیشتبوون بیری لێبکەنەوە. هاوپەیمانان پێشیان بە فڕینی هێلیکۆپتێر و فڕۆکەی شەڕکەری ئێراقی نەدەگرت، بەمجۆرە دەستی هێزەکانی بەعسی بۆ هێرش بۆ سەر کوردستان ئاواڵە ببۆوە. ڕاپەڕینی باشوری ئێراق زۆر بە توندی سەرکوت کرابوو. ئەوەی لە هەموو شتێک زیاتر جێی نیگەرانی بوو، زاڵبوونی هێزی شڕە بە سەر ڕاپەڕیندا بوو. بە جێگای پاراستن و بە کار هێنانەوەی ئەو چەکانەی، لانیکەم چەکی قورس و نیوە قورس، کە دەستیان بە سەردا دەگیرا، بەشێکی زۆری کەوتە دەست ئەو هێزە و بەرەو پشتی جبهە ڕاگوێزرا، یان تێک دەدران و بەجێ دەهێڵداران. ئەوەش کە بە ساغی دەکەوتە دەست پێشمەرگە کەسانی شارەزا بۆ کەڵک لێوەرگرتنیان زۆر کەمبوون. لە گەڵ ڕاگواستنی ئەو چەک و چۆڵ و دەستکەوتانەش چەکدارێکی زۆر-کە بەشی خۆیان دەستکەوتیان بووبوو- بەرەو پشتەوەی بەرەی شەڕ دەهاتنەوە. بەو هۆیەوە ژمارەی ئەوانە کە لە بەرەی پێشەوەی شەڕ مابوونەوە هەروا بەرەو کەمی دەچوو. بەرزبوونەوەی ژمارەی شەهید و برینداریش لە ڕیزی هێزی شەڕکەری بەرەی پێشەوە دەبووە هۆی کەمبوونەوە زیاتری هێزی شەڕکەر لە بەرەکانی شەڕ.\nدوای چەند ڕۆژ مانەوە لە دەورووبەری کۆمیتەی شارستان و بە سەربردنی ڕۆژی ۱۳بەدەری ئەو ساڵە-یەکەم ۱۳ بەدەر لە کوردستانێکی ئازادی دوای ڕاپەڕیندا- لە گەڵ بنەماڵەی کادر و پێشمەرگەکان لە دەورووبەری بۆ کریسکان، گەڕامەوە بۆ بەردقسڵێ. ژمارەیەک لە ماڵە ئاوارەکان بەرەو شوێنی نیشتەجێ بوونی خۆیان گەڕابوونە. ژمارەیەکی کەمیش کە مابوون، چاوەڕێ بوون زیاتر وڵات ئارام بێتەوە ئیجا بگەڕێینەوە. باس لە دەست پێکردنی دژکردەوەی هێزەکانی حکومەتی ئێراق لە کەرکوک و دەورووبەری دەکرا. باس لە هاوکاری ڕێکخراوی موجاهیدینی خەڵکی ئێران لە گەڵ ئەرتەشی ئێراق دەکرا.\nتا دەهات ترسی خەڵک لە ئاوارەبوونەوە زیاتر دەبوو. ئەو بزەو زەردەخەنەی لە دوای ڕاپەڕینەوە لە سەر لێوی خەڵک پەیدا ببوو، کەمتر و کەمتر دەبۆوە. خەڵکی شارەکان هێندە بە خێرایی ماڵ و حاڵی خۆیان چۆل دەکرد و ڕێگای ئاوارەییان دەگرتە بەر، کە توانای خۆڕاگری بەرەکانی شەڕی لە گەڵ ئەرتەشی ئێراق لاوازتر دەکرد. هێشتا شەڕ لە لای کەرکوک بوو کە خەڵک لە شارەکانی دیکە دەستی بە چۆلکردنی ماڵ و حاڵێ خۆیان کردبوو.\nبە هۆی ناڕوونی وەزعەکە و دابەزینی ئاڵوگۆڕی بازرگانی لە بازاڕی “بێدەلان” و کەمبوونەوەی خواست”تقاضا”، لە سەرشتە زەروورییەکان وەک ئارد و ڕۆن و هێندێک کەل و پەلی دیکەی ڕۆژانە، بڕیارماندا هێندێک لەو کەل وپەلانە بکرین و عەمباری بکەین، تا لە کاتی پێویستدا کەڵکیان لێوەرگرین.\nلای ئێمەش هەر زوو ژمارەیەک ماڵی ڕانیە و حاجیاوا دەستیان بە هاتن کرد. چەند بنەماڵەیەک هەر لەوانە بوون کە پێش چەند ڕۆژێک گەڕابوونەوە شوێنی نیشتەجێبوونی خۆیان. شەپۆلی هاتنی ئاوارەکان بە جۆرێک بوو کە ڕێگا و بانەکەکانی ئەو ناوچەیە تەواوی بە خەڵک داپۆشرابوو. هاوکات لە گەڵ بەرینتربوونەوەی شەپۆلی ئاوارەکان و دەربەدەربوونیان لە ئاستەمترین هەلومەرجەکاندا، هەوای ئەو ساڵەش نەهامەتیەکانی ئەو خەڵکەی زیاتر کردبوو. برسێتی، تینوێتی و سەرمای لە ڕادەبەدەر دەستیان دابۆ دەستی یەک تا ژیانی ئەو خەڵکە لەوەش کە هەبوو تاڵتر بکەن. ژمارەی ئەو کەسانەی بۆ خۆیان توانای ڕۆیشتنیان نەبوو و بەرگەی ئەو هەل و مەرجەیان نەدەگرت و دەمردن ڕۆژ دوای ڕۆژ زیاتر دەبوو. مردنی منداڵانی شیرەخۆرە بە هۆی بێ توانایی دایکەکانیان لە تێرکردنیان یان نەخۆشی جۆراوجۆرەوە بوو. نەبوونی ئاوی خاوێن بۆ خواردنەوە، دابەزینی ئاستی پاک و خاوێنی لە نێو ئاوارەکاندا، هەڕەشەی بڵاوبوونەوەی نەخۆشی زیاتر کردبوو. سەرەڕای ئەوانە سنورەکان یان باشتر بڵێین دەورووبەری مۆڵگە چۆڵکراوەکانی ئەرتەشی ئێراقیش بە ژمارەیەکی زۆر مین چێندرابوون. لادان لە ڕێگاکان کارەساتی دڵتەزێنی لێدەکەوتەوە.\nژمارەی ئاوارەکان بە ڕادەیەک زۆر بوو، کە ڕێگای هاتنی ماشێنی بە تەواوی گرتبوو. بە هۆی ئەو شەپۆلە بەر بڵاوەی ئاوارە، ڕێگای هاتووچۆی ئێمە بە ماشێن، بۆ دەورووبەری دەفتەری سیاسی و کۆمیتەی شارستان بە تەواوی بەسترابوو. ڕۆیشتنی ماشێن بە ڕادەیەک ئەستەم بوو، کە بۆ هەر شوێنێک بتویستایە بڕۆی بە پێ زووتر دەگەیشتیە جێ. شەپۆلی هاتنی ئاوارەکان وایکرد کە بە هۆی ترس لە هاتنەوەی هێزەکانی حکومەتی ئێراق بۆ سەر سنورەکان، بەشێکی زۆریان لە بیری دەربازبوون بەرەو کوردستانی ڕۆژهەڵات بکەون. بە هۆی نەبوونی ڕێگای ماشێن لە نێوان شوێنی مانەوەی ئێمە و سنوری ڕۆژهەڵاتدا، خەڵکێکی زۆر ماشێنەکانیان بە هەرزانترین نرخ دەفرۆشتن. زۆرکەس باسیان لەوەدەکرد کە ئامادەبوون ماشێنێکی بەرازیلی بە کەرێک بگۆڕنەوە. لە ڕاستیشدا کەرێک باشتر لە ماشێن لەو هەل و مەرجەدا دەیتوانی کاری ئەوان ڕایی بکات.\nژمارەیەک بنەماڵەی خەڵکی “بەردقسڵ” و ئەو ناوە، دوای ڕاگواستنی بنکەکانی ئێمە لە “سونێ و کونەمارێ” ڕا بۆ ” بۆ کریسکان “، لە ترسی هێرشی حکومەتی ئێراق، بە ناچار ماڵەکانیان بۆ گوندەکانی سەرووتر وەک “شێنێ” و “قوڵە هەرمێ” و “گۆڕەشێر” ڕاگواستبوو.\nچەند بنەماڵەیەک پەنایان بۆ خانووەکانی کۆمیتەی شارستان لە کونەمارێ برد بوو. خانووەکانی کۆمیتەی شارستان لە بنەڕەتدا وا دروستکرابوون تا بەرگەی تۆپ و خۆمپارە بگرن. دیواری زۆر پان و دارەڕێکردن بە داری زۆر ئەستور لە تایبەتمەندییەکانی بەشێک لەو خانووانە بوون. بە داخەوە ژیان لە کونەمارێ تەنیا خۆپاراستن لە تۆپبارانی ئێران نەبوو. ئێراق زۆرجار بە بیانووی جۆراوجۆر ئەو ناوەی تۆپباران دەکرد. دوای ڕاگوێزرانی بنکەکانی ئێمە درکەوتنی کەمترین ڕووناکی لەو ناوە دەکرا تۆپبارانی ئێراقی بەدوادابێت. بە لەبەرچاوگرتنی ئەوانەی سەرەوە دەکرێ بگوترێ کە ژیانی خەڵکی ئەو ناوە چەندە ئاستەم بووە. تەنانەت دوای ڕاپەڕینیش خەڵکی ئەو گوندانە ژیانیان لە ژێر هەڕەشەی تۆپبارانەکانی ئێران دابووە.\nبە گەڕانەوەی ئێمە بۆ بەردقسڵ، بەشێک لە ماڵەکانی ئەوێ تاق تاق هاتنەوە و ژیانێکی تا ڕادەیەک ئاسودەیان لە پەنای ئێمەدا دەست پێکردەوە. خەڵکی “بەرد قسڵ” هەموویان کوڕی حاجی خدری بەردقسڵێ بوون. ناوبراو ساڵی ۱۳٦۷ی هەتاوی ڕێک ئەو ڕۆژەی ئێران بڕیارنامەی ٥۹۸ی شۆڕای تەنایی ڕێکخراوی نەتەوەیەکگرتووەکانی “شوڕای امنیت سازمان ملل متحد”ی پەسەند کرد لە پێناو پاراستنی مڵک و ماڵەکەیدا لە ئاوری تۆپبارانی حکومەتی ئێڕان، گیانی لە دەست دا. (لە بەشی دوازدەهەمی نهێنیەکانی پشت کامێڕادا وردتر باسی ئەو ڕووداوە کراوە)\nبوونی بنکەکانی حیزب لەوێ قاازانجی دوو لایانەی هەبوو ئەوان بە هۆی کرێبارکێشی و ئەو شتانە بۆ بنکەکانی حیزب قازانجیان پێ دەبڕا، حیزبیش لەوێ لە سنور نیزیک بوو و بە ئاسانی لە گەڵ خەڵک لە پێوەندیدا بوو و کەڵکیشی لە سروشتی ئەو ناوچەیە وەردەگرت. ئەوان ڵەوێ خاوەن مڵک و باغ و باغات بوون و بوونی ئەو هەموو پێشمەرگە و لایەنگرانی حیزب لەو ناوە قورسایی زۆری بۆ ئەوان دروست کردبوو. سەرەڕای ئەوەش قەت نەبوو گلەییان لە پێشمەرگە هەبێ کە دەچنە نێو ڕەز و باخەکانیان. زۆر لە گەڵ پێشمەرگە ڕووخۆش و نەرم و نیان بوون. هیچکات کێشەیەک لە نێوان حیزب و ئەوان لە سەر ماڵ و مڵکی ئەوان نەهاتۆتە گۆڕێ. ژمارەیکی زۆر پێشمەرگە لەو دەورووبەرە و چوونی هێندێک جار لە ڕادەبەدەری ئەوان بۆ نیو باغ و باغاتی ئەو بنەماڵانە نەبۆتە هۆی توڕەبوونی ئەو بنەماڵانە لە پێشمەرگە. لێرەدا قسەیەکی “حاجی خدر” وەک نمونە دێنمەوە. “پێشمەرگان ترێیەکەیان خواردووە و تولە مێوەکەشیان شکاندوون، ڕەبی نەوشی گیانیان بێت.” تەنانەت لەو کاتەشدا حازر نەبووە سوکایەتی بە پێشمەرگە بکات. تەنانەت دەیانگوت لەو کاتەوە پێشمەرگە لێرە نەماوە بەرەکەتیش لای ئێمە نەماوە. ئەوان هەر لە سەردەمی ڕێژیمی پاشایەتی ڕا تا ساڵی ۱۳۷۰ی هەتاوی خوویان بە پێشمەرگەوە گرتبوو. لە تەواوی ئەو ماوەدا ئەو بنەماڵانە لە جێ متمانەترین بنەماڵەکانی دەورووبەری بنکەکانی حیزب بوون.\nسەردەشت لە لای ڕۆژئاواوە لە گەڵ شاری “قەڵادزێ” و لە لای باشورەوە لە گەڵ شارۆچکەی “ماوەت” لە باشوری کوردستان هاوسنورە. لە هەموو ئەو ناوچانەش ڕا ئاوارەکان ڕوویان لە شاری سەردەشت دەکرد. لێرەدا تەنیا باسی سنوری “قاسمەڕەش”، ئەو شوێنەی لە ئێمە نیزیک بوو دەکرێ، ئەگینا وەزعی زۆر شوێنی دیکەی سنوریش بەرەو\nدوای کرانەوەی سنورەکان لە لایان ئێرانەوە، ژمارەیەکی یەکجار زۆر لە ئاوارەکان بەرەو شاری سەردەشت و گوندەکانی دەورووبەری وەڕێکەوتن.بەڵام سەرەڕای ڕۆیشتنی ئەو ژمارە زۆرە لە ئاوارەکان، دەتگووت نەک هەر ژمارەی ئەو خەڵکە کە لەوێ گیرسابوونەوە کەمی نەکردووە، بەڵکو پێشیانەوە زیاد بووە. چەندە خەڵک دەڕۆیی هێندەش بەرەو ئەو ناوە لە ڕێگادابوو. ئەوانە کە پێشتر بەرەو سنور ڕۆیشتبوون و چاوەڕوانی دەربازبوون، نەیانتوانیبوو ماشێن و تراکتۆرەکانیان لە گەڵ خۆیان بەرن. یان بە نرخێکی زۆر هەرزان فرۆشتبوویانن، کە کەم کەس دەیکڕین یان هەروا بەجێیان هێشتبوون و دوای چەند ڕۆژێک لە لایان تاقمێک تاڵانچیەوە ئاداریان بە سەر پاداریانەوە نەدەما.\nیەکەم ڕۆژەکانی هاتنی شەپۆلی ئاوارەکان، هێندە دیمەنی دڵتەزێن و ناخۆش دووبارە و چەند بارە دەبوونەوە، مێشک لە بەرامبەر ئاستی کارەساتەکەدا لە بیردکردنەوە دەوەستا. زۆر کەس-بە تایبەت ژنان- تەنیا بە جووتە نەعلێکەوە ماڵیان جێهێشتبوو، ئەویشێان دوای ماوەیەک ڕێگا ڕۆیشتن دانابوو و بە پێخواسی درێژەیان بە ڕێگا دەدا. تا ئەو جێگایە ڕێگاکان قیرەتاو بوون هەر باشتر بوو، بەڵام هەرچی زیاتر بەرەو سنورەکان دەکشان نەک تەنیا باسێک لە جادەی قیر نەدەما بەڵکو ڕێگاکان سەرەڕای نالەباری و چاڵ و قوڵی پڕبوون ڵە دڕک وداڵ، پارچەی گوللە تۆپ و خۆمپارە و تەقەمەنی دیکە. زۆرکەس بەو هۆیەوە لە پێ کەوتبوون و ببوونە بارێکی زیادی بە سەر کەسوکاریانەوە. باس لە پیر و پەککەوتە و منداڵانیش ناکرێ چەندە لە ئازاردا بوون. تا هەواڵی نیزیکبوونەوەی زیاتری ئەرتەشی ئێراق دەهات زیاتر خەڵک پەلەی بوو زووتر بگاتە سنوری تا خۆی ڕزگار بکات.\nبە داخەوە نەک تەنیا لە خانوە کۆنەکان و کەلاوەی خانوە ڕووخاوەکاندا، بەڵکو لە هەموو زەویەکی کشتوکاڵیدا، لە بن هەر شاخێک و هەرلاپاڵێکدا، ماڵێک یان چەند ماڵ بە ناخۆشترین شێوە دەژیان. ئەوانە کە تۆزێک بەخت یاوەریان بایە، بڕێک نایلۆنێان پەیداکردبوو و بە ڕواڵەت بەرنوایەکیان پێ دروست کردبوو، تا خۆیانی پێ لە باران و سەرما بپارێزن. ئێمەش لەو نێوەدا توانیمان یارمەتی چەند ماڵێک بدەین. بە پێچەوانەی ساڵانی ڕابردوو، کە لە مانگی ڕەشەمە و خاکەلێوەدا، هەوای ئەو ناوچەیە بەرەو خۆشی دەڕۆیی، ئەو ساڵە کەمتر ڕۆژێک هەبوو کە نەبارێ و سەرما نەبێت. لە گەڵ بارینەکەش هەوا زۆر لە ساڵانی پێشوو لەو دەمانەدا سارتر بوو. تازە وەزعی خەڵکی لای ئێمە لەو خەڵکەی کە لە کوێستانەکان بوون باشتریش بوو. لای ئێمەش هەر وەک دەورووبەری خۆمان تەواوی خانوەکان، تەویلەی وڵاغەکان، کەلاوەکان، سەربانەکان و زەویکانیش پڕ بووبوون. کار گەیشتبووە جێگایەک کە یەکێک لە ناسراوترین و دەوڵەمەندترین بنەماڵەکانی “قەڵادزێ”، بە دەستکەوتنی تەویلەیەک زۆریش ڕازی بن. ماڵی ئەو بنەماڵەیە سەردەمانێک شوێنی حەسانەوەی کادر و پێشمەرگەکانی حیزب، بە تایبەت لە سەردەمی ڕێژیمی پەهلەویدا، بوو. ساڵانی دواتر، هەرجار هاتووچۆی ئەو بنەماڵەیەمان دەکرد، هاوکاری پێشمەرگەکانی حیزبیان لەو کاتە ناخۆشانەدا وەبیر ئێمە دێنایەوە.\nلە نێو ئەو ئاپۆرایەدا دۆڵەمەند و فەقیر نەدەناسرانەوە. جگە لە شەپۆلی ئاوارەکان کە لە چەند ڕۆژی یەکەمی کۆڕەوەکەدا، توانیبوویان بە ماشێن خۆیان بگەیەننە ئەو ناوە، ڕۆژانی دواترکەس توانای دەربازکردنی ماشێنەکانی نەبوو. هەموو هەوڵی خەڵکەکە ئەوە بوو تەنیا کەسەکان دەرباز بکەن. کەسانێک کە تا چەند ڕۆژ لەمەوبەر ژیانێکی خۆشیان بووبوو یان لانیکەم توانیبویان لە سەر پێی خۆیان ڕاوەستن، ئێستا، بە تایبەت ئەوانەی لای بنکەکەی ئێمە، بە نانی ویشکی- ئەویش بە زەحمەت دەست دەکەوت- زۆریش ڕازیبوون. بە جامێکی بەتاڵ داوای تۆزێک ئاردیان دەکرد. بۆ وەرگرتنی تۆزێک نەوت بۆ چرا فانۆسێکی خراپ بوو بەڕیز لە بەر دەرگای بنکەیەکی کاتی ژمارەیەک پێشمەرگەی حیزب دەوەستان تا بتوانن ڕووناکاییەکی هەرچەند کەمیش بێت بۆ منداڵە ساواکەیان دروست بکەن. هێندێک بنەماڵە تازە ئەو چرا خراپەشیان دەست نەدەکەوت. پێویستی پێڕاگەیشتنی نەخۆش و برینداری ڕێگاش، بە بەرەپێی بریندارەوە هەر باسی ناکرێت. ئیمکاناتی پێشمەرگەکان لەو هەلومەرجەدا زۆر سنوردار بوو و بە هۆی نەهاتنی ماشێنیش لە لای کۆمیتەی شارستان و نەخۆشخانە ڕا دەوا و دەرمانیشمان بە دەست نەدەگەیشت. بەڵام بڕیارمان دابوو-ئەوە بڕیاری گشتی حیزبیش بوو- بە پێی توانا یارمەتی ئەو خەڵکە بدەین، ئەوەش کەمترین شت بوو، کە لەو ڕێگایەوە دەمانتوانی بڕێک لە ئازارەکانی ئەو خەڵکە کەم بکەینەوە. کڕینی ڕادەیەکی زۆری خواردەمەنیش، بە تایبەت ئارد و ڕۆن و برینج لە کاتی ڕاوەستانی ئاڵوێر لە بازاڕدا هەر بەو مەبەستە بوو.\nماڵی مام نەبی کە نانیان بۆ پێشمەرگەکان دەکرد، داوایان کرد کە چارەیەک بۆ ئەو ژمارە زۆرەی ئاوارەکان بدۆزینەوە، کە یەک یەک و دوو دوو دێنە سەر تەندوور و داوای نان دەکەن. ئێمە سەرەتا پێمان ڕاگەیاندبوون، کە ئەوانی داوای نان دەکەن بیاندەنێ، ئێمەش دەتوانین بڕێک کەمتر بخۆیین تا ئەگەر بەو ڕادە کەمەش بێت، هاوکارییەکی ئەو خەڵکەمان کردبێت.خەڵک برسیانە، ئەگەر برسی نەبن داوای نان ناکەن. زۆر ژنی منداڵەبەر لە نێو ئاوارەکاندا دابوون کە چەند ڕۆژ بوو تێریان نەخواردبوو. ئەوە کاریگەری لە سەر سڵامەتی منداڵە شیرەخۆرەکانیشیان دادەنا. دوو سێ ڕۆژی یەکەم هەروا تێپەڕی و هەر کەس هاتە سەر تەندوور و داوای نانی کردبوو وەریگرتبوو. دوای چەند ڕۆژێک ماڵی مام نەبی داوایان کرد کە ئەگەر بەو شێوە بچێتە پێش ئێمە دەبێ شەو ڕۆژ هەر لە سەر تەنودوور بین و نان بکەین، هێشتاش پێڕاناگەیین. ئێمەش ژمارەیەکی زۆرمان ماڵی ئاوارە لە ماڵەوە هەن و هیچ خزمەتمان بۆ ناکرێن. دواتر پێشمەرگەرکان لە نێو خۆماندا وا ساغ بووینەوە، کە خەڵکەکە بێنە لای مقەڕی پێشمەگەکان ئارد و خوێیان بدەینێ بۆ خۆیان بیکەن بە نان. ئەوە تۆزێک قورسایی سەر نانکەرەکانی کەمتر کردەوە.\nئەوەی ئێمە لەو نێوەدا، زۆر بۆی بە پەرۆش بووین و حیزب دەرفەتی نەبوو لە لای ئێمە بیکات، فیلم و وێنەهەڵگرەگرتن لەو کارەساتە مرۆییە بوو. فیلمهەڵگرەکان بە هۆی بەر بڵاوی کۆڕەوەکە نەیاندەتووانی بێنە لای ئێمە. بۆ خۆم زۆر هەوڵمدا دووربینێکی فیلم هەڵگرتن بکڕم و فیلم هەڵگڕمەوە تا وەک بەڵگە دواتر بیدەم بە حیزب، بەڵام هەر چەند گەڕام دووربینم دەست نەکەوت. دیارە حیزب بڕیاری دابوو کە نابێ کادر و پێشمەرگەکانی حیزب دەرفەتەکە بە قازانجی شەخسی خۆیان بقۆزنەوە و کەل و پال بە هەرزانی لەو خەڵکە بکڕن. ئەوەی من دەمویست بیکەم بۆ بە بەڵگەیی کردنی ئەو کارەساتە بوو.دیارە فیلمەەگرەکانی دیکە زۆریان فیلمهەڵگرتەوە و هەر لە یەکێک لەو مەئمورییەتانەشدا بوو، کە کادری بەوەجی ڕاگەیاندنی حیزب “حەسەن کتابی” بێ سەروشوێن بوو.


کۆمەڵێک گەنج: لە هەرێمەوە لە دژی تورکیا و جاشەکانیان بووین بە گەریلا.. بە ڤیدیۆ - RojNews\nکۆمەڵێک گەنج: لە هەرێمەوە لە دژی تورکیا و جاشەکانیان بووین بە گەریلا.. بە ڤیدیۆ\nڕۆژنیوز – بادینان\nڕۆژانە بەشداربوونی گەنجانی هەرێمی کردستان بۆ ناو ڕیزەکانی گەریلا زیاتر دەبێت، لەنوێترینیاندا کۆمەڵێک گەنج بە خوێندنەوەی بەیاننامەیەک بەشداربوون و هۆکاری بەشداربوونەکەیان ئاشکراکردو ڕایانگەیاند: لە دژی داگیرکارییەکانی تورکیا و جاشەکانیان و لەدژی هێرشەکانی سەر شەنگال و هەرێمەکانی پاراستنی مەدیا، بەشداری گەریلایی بووین.\nلە بەیاننامەیەکدا کۆمەڵێک لە گەنجانی هەرێمی کوردستان، کە بەشداری ڕیزەکانی گەریلابوون، هۆکاری بەشداربوونەکەیان ئاشکراکرد.\nلە بەیاننامەکەدا گەریلاکان ڕایانگەیاند:"لەسەرەتدا جەژنی نەورۆز پیرۆز دەکەین، لە ساڵی ١٩٩١ ڕاپەڕین لە باشوری کوردستاندا کراو گەل دەسەڵاتی ڕژێمی بەعسیان ڕووخاند، بەڵام لەدوای ١٩٩٢وە، بە هاوکاری پارتی، داگیرکاری تورکیا لە باشوری کوردستان دەستیپێکردو دەیان سەربازگەی تورکیا لە باشوری کوردستان جێگیرکراو ساڵ بەساڵیش زیادی کردووە، تا گەیشتوە بە ئاستێک لە ڕووی ئابوری و سیاسی و کۆمەڵایەتیی و سیخوڕی و پەروەردەییەوە داگیرکارییەکان زیادی کردووە، لەم دوایەدا تورکیا بە یارمەتی پارتی و حەشدی وەتەنی، کە ئوسمانە نوجێفی سەرکردایەتی دەکات و هەندێک حزبی تورکمانیش، دەیانەوێت ئاستی داگیرکارییەکان فراوانتر بکەن.\nڕشیانگەیاند:"بەهاوکاری ئەو لایەنانە تورکیا دەیەوێت قەندیل، شەنگال و کەرکوک و موسڵ داگیربکات، دواتریش تەواوی باشوری کوردستان، پەلاماردانی شەنگالیش دەستپێکی ئەو داگیرکارییەیە".\nهەروەها ڕایانگەیاند:"ئێمە وەک کۆمەڵێک گەنجی خۆبەخشی باشوری کوردستان بڕیارماندا کە لە دژی ئەو هێرشانە بەشداری گەریلاکانی پەکەکە بکەین، ئامانجیشمان ڕزگارکردنی تەواوی باشوری کوردستانە لە دەست داگیرکارییەکانی تورکیاو جاشەکانیان".\nگەنجان هۆکاری بەشداربوونیان لە ناو گەریلاکاندا لە چەند خاڵێکدا چڕکردەوە، کە بریتبوون لە:\n١-وەک نەوەکانی لەیلاقاسم و مامەڕیشە ئێمە ڕێگا نادەین خوێنی شەهیدانی باشوری کوردستان بە فیڕۆبچێت.\n٢- پەکەکە پارتێکی چوارپارچەی کوردستانە، ئەوانەی پێویستە لە کوردستان بچنە دەرەوە داگیرکارییەکانی تورکیا و ئێرانن.\n٣-باووباپیرانمان چۆن باشوری کوردستانمان لە ڕژێمی بەعس کردە گۆڕستان، بۆ تورکیاشی دەکەینە گۆڕستان.\n٤-ئێمە بە گەلەکەمان لە شەنگال دەڵێین، بۆ پاراستنی ئێوە ئێمە ئامەدەین ببینە شەهید گەنجۆ هەولێری.\n٥-ئێمە بانگ لە گەنجان دەکەین لە زاخۆ وە تا مەندەلی، هەرەوەها هەموو گەنجانی باکور و ڕۆژهەڵاتی کوردستان، بۆ کۆتایی هێنان بە داگیرکارییەکان بەشداری ڕیزەکانی گەریلایی بکەن.\nبە درووشمەکانی "بژی سەرۆک ئاپۆ – شەهید نامرن – بژی بەرخۆدانی شەنگال"، کۆتاییان بە خوێندنەوەی بەیاننامەکەیان هێنا.


دروستكردنی وه‌رگێڕێكی فۆنتی عه‌لی بۆ یونیكۆد به (ASP)\nیه‌كه‌م، دروستكردنی فۆرمێك\nدووه‌م، نووسینی هه‌ندێ كۆد\nپوخته‌ی ئه‌و وتاره\nئه‌م جاره باسی چۆنێتیی دروستكردنی وه‌رگێڕێك ده‌كه‌ین بۆ وه‌رگێڕانی فۆنتی عه‌لی بۆ یونیكۆد. ئیستاش زۆر له نووسه‌رانی كورد فۆنتی عه‌لی به‌كار ده‌هێنن بۆ نووسین به زمانی كوردی، ئه‌وه‌ش وای كردووه كۆمه‌ڵێ وه‌رگێڕ دروست بكرێن بۆ ئه‌وه‌ی نووسینی ئه‌و نووسه‌رانه وه‌رگێڕدرێن بۆ یونیكۆد. ئێستا سیسته‌می یونیكۆد به زۆرترین ڕێژه به‌كار ده‌هێنرێ، هه‌روه‌ها نووسه‌رانی كورد به ڕێژه‌یه‌كی زۆر ئه‌و سیسته‌مه به‌كار ده‌هێنن. هه‌بوونی وه‌رگێڕ ئه‌مڕۆ كاراسانی بۆ هه‌موو نووسه‌ران ده‌كات، به‌تایبه‌ت هه‌ندێ كه‌س كه به‌هه‌ر هۆكارێك بێت، به فۆنتی عه‌لی ده‌نووسن.\nله خواره‌وه باسی چۆنێتیی دروستكردنی وه‌رگێڕێك ده‌كه‌ین، هه‌روه‌ها له به‌شی خواره‌وه ئه‌و وه‌رگێڕه ئاماده هه‌یه بۆ داگرتن. به‌ڵام پێش ئه‌وه‌ی ئه‌و پرۆگرمه دابگریت، ئه‌و وتاره بخوێنیته‌وه باشه، چوونكه ئه‌گه‌ر وتاره‌كه‌ت خوێنده‌وه باشتر ده‌توانیت ئه‌و وه‌رگێڕه به‌كار بهێنیت و بیخه‌یته سه‌ر ماڵپه‌ڕه‌كه‌ی خۆت. هه‌ڵبه‌ت بۆ ئه‌وه‌ی ئه‌و وه‌رگێڕه‌ی له سه‌ره‌وه باسمان كرد دروست بكه‌ی، پێویست ناكات شاره‌زایی زۆرت هه‌بێ له ته‌كنیكی (ASP)، چوونكه شته‌كان لێره‌دا زۆر ساد‌ه و ئاسانن. ئێمه به شێوه‌یه‌كی ساده باسی شته‌كان ده‌كه‌ین بۆ ئه‌وه‌ی هه‌موو لایه‌ك ئه‌گه‌ر مه‌به‌ستیانه بتوانن وه‌رگێڕێك بۆ خۆیان دروست بكه‌ن.\nبه‌ڵام پێش ئه‌وه‌ی باسی چۆنێتیی دروستكردنی ئه‌و وه‌رگێڕه بكه‌ین، پێمان خۆشه باسی ئه‌و (ئه‌رك Function)ه بكه‌ین كه بۆ وه‌ر‌گێڕانی فۆنته‌كه به‌كاری ده‌هێنین. (ئه‌رك Function)ی (Replace)، له‌ڕاستیدا ئه‌گه‌ر بڵێین (ASP Function)، ئه‌وه وتنێكی ڕاست نییه، به‌ڵكوو بۆ ئه‌وه‌ی ڕاست شته‌كان بێژین، (Replace) یه‌كێكه له (ئه‌رك Funcktion)ه‌كانی (VBScript). واته ڕوونتر ده‌كرێ به‌و شێوه‌یه بنووسین: (VBScript Replace Function).\nئێمه لێره‌دا به‌هۆی به‌كارهێنانی (Replace) ده‌توانین ئه‌و پیتانه‌ی كه له فۆنته‌كانی عه‌لی جیاوازییان هه‌یه له‌گه‌ڵ (Unicode)، بگۆڕین بۆ پیتێك كه خۆمان ده‌مانه‌وێ.\nبۆ نموونه: ئه‌گه‌ر نووسراوه‌یه‌ك به فۆنتی عه‌لی نووسرابێت، تۆ فۆنته‌كه‌ت نه‌بێ، نه‌توانی نووسینه‌كه بخوێنیته‌وه پیته‌كان به‌و شێوه‌یه دیار ده‌بن، پیتی (ض) له جیاتیی پیتی (چ) دیار ده‌بێ، هه‌روه‌ها له جیاتیی پیتی (ۆ) پیتی (ؤ) دیار ده‌بێت، به‌و شێوه‌یه هه‌تا دوایی. جا لێره‌دا ئێمه بۆ ئه‌وه‌ی سه‌رجه‌م پیته‌كان وه‌رگێڕین بۆ ئه‌و شێوه‌یه‌ی خۆمان ده‌مانه‌وێ، ده‌توانین ئه‌و پیتانه (Replace) بكه‌ین. واته له جیاتیی پیتی (ض) پیتی (چ) دیار بێت، هه‌روه‌ها له جیاتیی پیتی (ؤ) پیتی (ۆ) دیار بێت. ئه‌وه‌ش بێگومان به ته‌كنیكی (ASP) و ئه‌ركی (Replace) ئه‌و كاره زۆر ئاسانه.\nبۆ دروستكردنی ئه‌و وه‌رگێڕه‌ی باسمان كرد ئه‌م كارانه‌ی خواره‌وه ده‌كه‌ین:\n١- سه‌ره‌تا فۆرمێكی ئاسایی دروست ده‌كه‌ین، هه‌روه‌ها خانه‌یه‌ك له جۆری (Textarea)ی تێدا دروست ده‌كه‌ین. ئه‌وه‌ش بۆ ئه‌وه‌ی ئه‌و نووسینانه‌ی به فۆنتی عه‌لی ده‌نووسرێن بۆ ناو خانه‌كه (له‌به‌رگرتنه‌وه Copy)ی بكرێن.\n٢- هه‌ندێ كۆدی كه‌م به ته‌كنیكی (ASP) ده‌نووسین بۆ ئه‌وه‌ی پیته‌كانمان بۆ بگۆڕێت.\nپێش هه‌موو شتێك لێره‌دا په‌ڕه‌یه‌كی تازه دروست ده‌كه‌ین، ئه‌و په‌ڕه‌یه وه‌ك (Alibounicode.asp) پاشه‌كه‌وت ده‌كه‌ین. دواتر فۆرمێك دروست د‌ه‌كه‌ین، له ناو فۆرمه‌كه‌دا خانه‌یه‌ك له جۆری (Textarea) دروست ده‌كه‌ین، ئه‌وه كۆدی فۆرمه‌كه‌یه:\nله سه‌ره‌وه له دێڕی (١)دا، شێوازی پۆست به‌كار ده‌هێنین، هه‌روه‌ها (action) هه‌مان په‌ڕه ده‌نووسین كه سه‌رجه‌م كۆده‌كانی تێدا پاشه‌كه‌وت ده‌كه‌ین. واته ئه‌و په‌ره‌یه‌ی كه له وێدا هه‌موو كاره‌كان ئه‌نجام ده‌درێن.\nله دێڕی (٢)دا، (ناو Name)ی خانه‌كه ده‌نووسین یه‌كسانه به (html). له دێڕی (٣)دا، پێش ئه‌وه‌ی فۆرمه‌كه دابخه‌ین (دوگمه Button)یه‌ك دروست ده‌كه‌ین بۆ ئه‌وه‌ی دوای ئه‌وه‌ی ئه‌و نووسینانه‌ی به فۆنتی عه‌لی نووسراون له خانه‌كه‌دا ئه‌گه‌ر دوگمه‌كه‌مان كرته كرد ئه‌وه "عه‌لی فۆنت" بگۆڕێت بۆ یونیكۆد.\nئه‌و كۆدانه‌ی ئێمه ده‌مانه‌وێ بیاننووسین بۆ دروستكردنی ئه‌و وه‌گێڕه له نێوان\n(Textarea) هه‌روه‌ها (/Textarea) ده‌یاننووسین. وه‌ك له خواره‌وه دیاره:\nپاشان كۆمه‌ڵێ (گۆڕاو Variable) له جۆری (ڕیزبه‌ند String) ده‌نووسین. بۆ هه‌ر گۆڕاو، بۆ هه‌ر ڕیزبه‌ندێ نرخێك ده‌نووسین. له‌و نرخه‌دا كه ده‌ینووسین (ئه‌رك Function)ی (Replace) ده‌نووسین بۆ ئه‌وه‌ی ئه‌و پیتانه كه له خانه‌كه نووسراون بۆ ئه‌و پیتانه وه‌رگێڕدرێن كه خۆمان ده‌یاننووسین. به‌و شێوه‌یه‌ی خواره‌وه:\nله دێڕی (٦)دا گۆڕاوی (ڕیزبه‌ند) ده‌نووسین یه‌كسانه به ئه‌و نووسینه‌ی كه له خانه‌ی فۆرمه‌كه‌دا ده‌نووسرێت، واته ئه‌و نووسینه‌ی له خانه‌ی به‌ناوی (html)دا ده‌نووسرێت. پاشان له دێڕی (٧)دا گۆڕاوی ڕیزبه‌ند ده‌نووسین یه‌كسانه به نرخێك بگۆڕدرێت به نرخێكی تر.\nئێمه دوو نرخمان هه‌یه، به‌و شێوه‌یه نووسراوه: ("يَ", "ێ"), لێره‌دا ئه‌گه‌ر هات و پیتی (يَ) له خانه‌كه‌دا نووسرا، ئه‌وه دوای كرته‌كردنی دوگمه‌ی (بگۆڕه)، پیته‌كه ده‌گۆڕدێت بۆ پیتی (ێ).\nپاشان ئێمه كۆمه‌ڵێ پیتی ترمان هه‌یه كه بیگۆڕین، بۆیه به هه‌مان شێوه‌یه ئه‌و پیتانه‌ی ده‌مانه‌وێ بیانگۆڕین ده‌یانكه‌ینه نرخی ڕیزبه‌نده‌كان و پاشان، بیرمان نه‌چێ (Replace) بنووسین بۆ ئه‌وه‌ی پیته‌كانمان بۆ بگۆڕدرێن.\nله‌ڕاستیدا لێره‌دا ده‌كرێت (ڕیز Array) به‌كار بهێنین، به‌ڵام چوونكه كۆده‌كان زۆر نین، به پێویستی نازانین. به‌ڵام ئه‌گه‌ر تۆ ژماره‌یه‌كی زیاتر پیتت هه‌یه كه ده‌ته‌و‌ێ وه‌ربگێڕدرێن ئه‌وه (Array) به‌كار بهێنه.\nئێمه ئه‌و وه‌رگێڕه‌مان دروست كردووه كه ده‌توانی له خوارتره‌وه دایگریت.\nئه‌و وتاره‌ی سه‌ره‌وه‌مان ده‌رباره‌ی چۆنێتیی سازكردنی وه‌رگێڕێكه، بۆ ئه‌وه‌ی فۆنتی عه‌لی وه‌رگێڕێت بۆ یونیكۆد. باسمان كرد به نووسینی چه‌ند دێڕێك كۆد ده‌توانین به شێوه‌یه‌كی زۆر ئاسان وه‌رگێڕێك دروست بكه‌ین و له ماڵپه‌ڕه‌كه‌ماندا دایبنێین. جا لێره‌دا ده‌كرێ له جیاتیی ئه‌وه‌ی فۆنته‌كانی عه‌لی وه‌رگێڕین، به پێچه‌وانه‌وه هه‌مان كار بكرێت، هه‌روه‌ها ده‌كرێ نووسینی لاتینی بكرێته سۆرانی، سۆرانی بكرێته لاتینی.\nئه‌وه‌ش ئه‌و سكریپته‌یه:\nبۆ داگرتن ئێره كرته بكه‌ن.\nپێش ئه‌وه‌ی كۆتایی به وتاره‌كه بهێنین. جێگای خۆیه‌تی بڵێین ئه‌گه‌ر بێت و بخوازین فۆنتی عه‌لی له بنكه‌دراوه پاشه‌كه‌وت بكه‌ین ئه‌وه پێویستی به‌وه ناكات ئه‌وه‌ڵ فۆنته‌كه وه‌رگێڕین و پاشان نووسراوه‌كه (له‌به‌رگرتنه‌وه Copy) بكه‌ین بۆ ناو خانه‌یه‌كی تر، لێره‌دا ده‌كرێ كۆد بنووسین بۆ ئه‌وه‌ی ڕاسته‌وخۆ دراوه‌كه بكرێته یونیكۆد و له بنكه‌ی دراوه‌كه‌دا پاشه‌كه‌وت بكرێ.\nپرۆگرامی كۆكه‌ره‌وه‌ی دوو ژماره پێكه‌وه\nپێكهێنی نیشانه‌كار (labeler component)\nدوو شێوازی (Object)ی (Server) له‌جیاتی به‌كارهێنانی (SSI)\nپاراستنی په‌ڕگه‌كان به (وشه‌ی تێپه‌ڕبوون Password)\nچۆنێتیی دروستكردنی (Session) به ته‌كنیكی (ASP)


قەدٚەخە کەردٚەی بەرهەمەکاو تۆرکیەی، پاڵپشتی مدرامانوو وەرنیشتیا (ڕۆژاوا) | ئەنجومەنی سەوزی چیا\nقەدٚەخە کەردٚەی بەرهەمەکاو تۆرکیەی، پاڵپشتی مدرامانوو وەرنیشتیا (ڕۆژاوا)\nبێ شک گردٚێما جه هرووشمی وەحشیانه و نژادپرێسانەو ئەرتەشوو تۆرکیەی فاشیستی و داعێشیه هام¬ مەرامەکاش سەروو ڕۆژاوای ناڕاحەت و دڵگیرێنمێ و لاو وێماوه ویر کەرمێوه که ئێمه و نەتەوە ئازادٚەکێ دنیایچ مشیۆم دژ به گۆشاروو فاشیستی تۆرکیای لاقۆرێوه کاریگەره هۆرگێرمێ. گاهەز ئەوەیۆستەی ڕایوێ پەی ئی دڵەچرکەیه، به نەزەر سەخت بەی وەروو چەمی، بەڵام زمنەو ئەوتەر کۆمەڵگاکا که ئاژەی تاریخی و ستەمکارانەی چامنەنه بیێنێ، داواچێوی فره کاریگەر و هەر چا ڕواڵەتەنه سادٚەن که به دڵنیایەوه وەراوەر به داگیرکاری قیزەونوو تۆرکیای، هێقم و شۆنەمادارا.\nئی ڕاهەرمانه، بایکوتوو ئەسای و قەدٚەخە کەردٚەو بازرگانی کەردٚەی هەر کەڵ و پەلێویا که تۆرکیا وەشش کەرۆنه. کوردٚەسان دێرزەمانەوه تا ئیسه به نوونگێ جیاوازێوه، بازارێوی گەوره و پەڕ قازانج بیەن پەی وردٚەواڵەو! تۆرکیای و چی وینگانه ژیرانەن تا ئی ڕاهەرمانه عالەیه زمنه کەرمێ. بایکۆت کەردٚەی ڕایوە بێ تن و تێژیەنه که لاو کوماو جەماوەرێویەوه کریۆنه که دەسوو سیستمێوی ونکار و تاڵانکەریەوه تەنگشا ونه ئامان و ئینای ئاواتوو دنیایوی دوور جه جەنگ و ملهۆڕیەنه و گەرەکشانا بارووموو ئێژانه ئێنسانیەکا بنیا یاگێشا و دنیایوی کەفەسەر جه وەشەسیایی و پێوەرەژیواینه بژیوا.\nئێمه و گردٚوو خەڵکی ڕاس وین و ویرئازادٚ به چننه ڕاهەرمانێ سادٚێ و بێ خەرجێ، متاومێ وەرانوەروو جەنگێوی نابەرانبەریەوه که ئۆردووغانی زاوڵه کوشی سەپنان ملوو خەڵکوو ڕۆژاوایەره، قەرەوڵێوی ئازا و سەربەرزانه گێرمێ و نۆعێو خەباتی مەدەنی دژ به داگیرکەراوه، تەمرین و تەجرەب کەرمێ. ئێمه متاومێ هێزوو پێوەرەبیەی و هازەو هامدەردٚی وێما به دنیای نیشانه دەیمێ و به کردٚەوەکاما هاوار کەرمێ که متاومێ هەر وەخت گەرەکما بۆ. ویندێ و میاودێنه که چەنی ئێرادەو خەڵکی، پێوەنیە هەڵه سیاسیەکا شێونۆنه و ئاکامیچەنه ماڕۆشا پێوەره.\nئێتر پی شێوازوو واریه، بڕێو چی ڕاهەرمانا نیشانه مدٚەیمێ و داواکارێ ڕاوەبەردٚەیشانمێ لاو گردٚوو خەڵکیەوه؛\n1. بایکۆت و قەدٚەخەو ئەسای هەر نۆع کەلوپەلێوی ساختوو تۆرکیای فاشیستی، لاپلای و ڕێکایی ئەرەڕێزنای و پوونای بنجه بنەڕەتیەکاو ئێقتێسادیش که داهاتەکەیش خەرجوو گرۆڵیا و مووشەکی کەرۆ، پەی قەتڵ و کوشتاروو خەڵکی بێ تاوانی.\n2. لابەردٚەی گردٚوو تۆڕه تەلەوزیۆنیه تۆرکیەکا سەروو گیرەندەو ماهوارەکاوه (پێسەو جێم تی وی و …) و هەرپاسه گردٚوو ئا شەبەکا که فیلم و سڕیالێ تۆرکیێ وەڵا کەراوه، ڕێکایی وەرگیری جه پەرەئەساو فەرهەنگی فاشیستی و ئاژاولەگێڕوو تۆرکیەی که چا دلێ فیلم و سڕیالانه هەن.\n3. لابەردٚەی و وەرگیری جه کارکەردٚەی به نامێ و برەندێ تۆرکیەی که به نۆعێو نیشاندەروو فەرهەنگ و ئێژانه چەپەڵەکاو زاڵ سەروو تۆرکیەینێ.\n4. دووری کەردٚەی جه مسافرەتی پەی تۆرکیەی یام کەڵک گێرتەی جه هێڵه هەوایەکاو ئا وەڵاتیه. جه کۆمپانیا هەواپەیمایەکا و هەر پاسه مسافرکەشەکاچ داواکارێنمێ، بەیانه دلێ ئی جمشته ئێجتێماعی و ئێعتێرازیه و تۆڕە گەشتیاریەکاشا پەی تۆرکیای لابەرانێ.\n5. بازرگانەکێ به یاگێ ئاردٚەی کەلوپەلوو ساختوو تۆرکیای، یاگێوەتەرەوه چێو بسانا و بارا. کومپانیاکێ هۆرگێرتەی و بەردٚەیچ (حمل و نقل)، مشیۆم کەلوپەلی تۆرک نەفاڕاوه. خاستەرا، ئی هەرمانێ دڵواز و وێجۆش کریۆنه، چوونکەتی هێز و توانوو خەڵکی حەر ئاکامەنه، ئادٚیشا مەجبوور پی کاریه کەرۆ.\nهەر ئیسه جەماوەروو خەڵکوو فرەو دنیای، بایکۆتوو بەرهەمێ ساختێ تۆرکیەیشا دەس پنه کەردٚەن و ئێمەیچ مشیۆم هەمپاو ئادٚیشا و شێرگیرانەتەر لاقۆره هۆرگێرمێ. سەرەنج پانەیه ئێقتێسادوو تۆرکیەی سەروو بنەڕەتوو جل و بەرگی، بڕێو قەڵەمێ واردٚەمەنی و گەشتییاریەوه مەرزیانەره، شکه مەکەردێ که پاڵپشتی ئێمه چی بایکۆتەنه، ئێقتێسادوو فەشەلوو تۆرکیەی وزۆنه گێچەڵه و ئینه وێش به ماناو لاواز کەردٚەو فاشیسمی و دمارەلوایشا جه سەرکۆت و تاڵانکاری و ئاخریچەوه ئەوەوڵکیای و ئەرەشیویایش. ئێمه وەرانوەروو ویەرین و ئێنسانیەتیەوه، ئەرکدارێ مدرامان و خەباتیەنمێ، وەراوەر به دەوڵەتوو فاشیستوو تۆرکیەی. ئێژایی و شانازی ئێمه ئینا مدرامان و شۆڕشێوی بێ مدرایی چی ڕانه.\nشووراو ڕێکوزیا خەڵکیەکاو مەریوان\nمەکۆ فەرهەنگی – هۆنەری ڤەژینی\nئەنجومەنی فەرهەنگی – ئەدەبی ڕۆجیاری\nیەکیەتی مامۆستایاو ئایینی مەریوان و هەورامانی (یەمامە)\nئەنجومەنی پیشەیی مامۆستایاو مەریوانی\nئەنجومەنی خەڵکیی وەرگیری جه مادە هۆشبەرەکا- ژیانەوە\nئەنجومەنوو سەوزوو چیای\nئەنجومەنی فەرهەنگیی – ئەدەبیی مەریوانی\nمەکۆ زانستی – فەرهەنگی ڕۆنانی


ڕێنمايی بۆ تووشبووانی شەكرە لەكاتی بەرۆژوبوون\n5/5/2019 - 15:02\nلەگەڵ هاتنی مانگی رەمەزاندا موسڵمانان لەسەرتاسەری جیهانەوە بەرۆژوو دەبن كەژمارەیەكی زۆریان نەخۆشی شەكرەیان هەیە و رۆژووگرتن گرفتیان بۆ دروست دەكات و مەترسی بۆ سەر تەندروستیان دروست دەبێت.\nهەرچەندە زۆر جار رێنمایی توشبووانی شەكرە دەكرێت بەرۆژوو نەبن ، بەڵام ئەگەر سووربوون لەسەرئەوەی بە رۆژووبن ئەوا دەبێت ئاگاداری مەترسیەكان و رێنمایی پزیشك بێت بۆئەوەی رێژەی شەكرەكەی بەرز یاخود نزم نەبێتەوە و رووبەڕووی ووشكبوون نەبێتەوە.\nپزیشكان بەپێویستی دەزانن تووشبووانی نەخۆشی شەكرە لەكاتی بەرۆژبوون راوێژ بە پزیشكەكانیان بكەن و چاودێری ئاستی شەكرەكانیان بكەن زیاتر لە جارێك لەرۆژدا و خۆراكی تەندروست هاوسەنگ بەكاربهێنن و هەموو شەوێك زیاتر لەسێ دەنك خورما نەخۆن و ئاو و شلەمەنی پێویستیش بخۆنەوە لەئێواراندا و دوور بكەونەوە لەو خواردنەوانەی ماددەی كافینیان تێدایە ، چونكە دەبێتە هۆی ووشكبوونەوە.\nپزیشكیان رێنمایی دەدەن بە تووشبووانی شەكرە دووربكەنەوە لەراهێنانی وەرزشی قورس پێش بەربانگ و ئەگەر رۆژووەوان رێژەی شەكرەكەی گەیشتە خوار 60 یاخود 70 لەچەند سەعاتی یەكەمی بەڕۆژووبوون و ئەگەر دوای بەربانگ كردنەوە شەكرەكەی گەیشتە 300 ئەوا دەبێت واز لەرۆژوو بهێنێت تاوەكو دەگەرێتەوە دۆخە سروشتیەكەی.


جەنگی رانەگەیەندرا‌و – Knwe.org\nسەرەکی » وتار » سه‌لاح ره‌نجده‌ر » جەنگی رانەگەیەندرا‌و\nئیسرائیل و ئێران\nهەڕەشە و لێدوانە ئاگرینەكانی ئێران و ئیسرائیل لە دژی یەكتر مێژوویەكی كۆنیان هەیە و دەگەڕێتەوە بۆ ساتەوەختی گەڕانەوەی ئیمام خومەینی بۆ ئێران، كاتێك محمد رەزای شای ئێران ئەو وڵاتەی بە جێهێشت و ڕژێمی كۆماری ئیسلامی شوێنی ڕژێمی شاهەنشاهی گرتەوە. ئیسرائیل دوژمنی تەقلیدی ئێران و ئەو گروپە شیعیانەی خۆرهەڵاتی ناوەڕاستە كە لەلایەن تارانەوە یارمەتی دەدرێن و پشتیوانییان لێ دەكرێت.\nئێران توانیویەتی لە ڕێگای حزبوڵای لوبنانەوە موشەكەكانی بگەیەنێتە سەر سنوورەكانی باكووری ئیسرائیل ، لەم ڕێگایەشەوە ئاسایشی نەتەوەیی ئیسرائیلی خستوەتە بەر هەڕەشە، لەم ڕووەوە سەرچاوە فەرمیەكانی ناوەوە‌و دەرەوەی ئیسرائیل جەخت لەوە دەكەنەوە كە لە ماوەی ساڵانی شەڕی سوریادا ئێران موشەكە دوور مەوداكانی داوە بە حزبوڵا و ئەو میلیشیایانەی لە سوریادا لە ژێر فەرماندەیی فەیلەقی قودسدا شەڕ دەكەن ، خودی ئێرانیش ئەمەی نەشاردۆتەوە‌و فرزاد قاسمی پەیامنێری ڕۆژنامەی ( الجریدە) ی كوەیتی لەمبارەیەوە هەواڵێكی لە زاری سەرچاوەیەكی تایبەت لە فەیلەقی قودس لە تارانەوە بڵاوكردوۆتەوە كە دەڵێت : ئێران جۆرێكی نوێی موشەكی بۆ حزبوڵا‌و میلیشیاكان لە سوریا گواستۆتەوە كە بەهۆی تەكنۆلۆژیای تیشكدەر‌و لە ڕێگای لیزەرەوە ئامانجەكەیان دەپێكن‌و تەنانەت ئەگەر ئەو ئامانجە جێگیریش نەبێت و ئامانجێكی جوڵاوبێت.\nهەر ئەو سەرچاوەیەش دەڵێت: پێشتر ئێران جۆرێك لە موشەكی دەدایە میلیشیاكانی سوریا‌و لوبنان كە لە ڕێگای مانگە دەستكردەكانەوە ئاراستە دەكران ، بەڵام لە ئێستادا تەكنۆلۆژیای موشەك بۆ حزبوڵا دەگوازێتەوە تا دروستی بكات چونكە ناردنی موشەك لە ژێر هەڕەشەی فرۆكەكانی ئیسرائیل و ئەمریكادا دژوار بووە.\nموشەكەكانی حزبوڵا لە ڕووی چەندایەتی و چۆنایەتیەوە گەشەی زۆریان پێدراوە‌و خودی حەسەن نەسروڵای سەرۆكی حزبەكەش لە چاوپێكەوتنێكدا ئاماژەی بۆ ئەوە كردوە كە لە ساڵی 2006ەوە موشەكی ( فاتح – 110) ی ئێرانییان هەیە كە بۆ مەودای 300كلم ئامانج دەپێكێت. سەرچاوە سەربازییەكان دەڵێن، ژمارەی موشەكەكانی حزبوڵا لە نێوان 50 هەزار بۆ 120 هەزار موشەك دەبێت كە ئەمەش مەترسیەكی گەورەی لە سەر ئیسرائیل دروستكردووە.\nجگە لەمانەش ئێران لە ڕێگای یارمەتیدانی ڕێكخراوی ( حەماس ) ی فەلەستینیەوە گوشارێكی بەردەوامی بۆ سەر تەل ئەبیب دروستكردوە ، زۆرێك لە سەرچاوەكانی هەواڵ ئاماژە بۆ ئەوە دەكەن كە ئێران تەكنۆلۆژیای موشەكی (الفجر) ی بۆ حەماس ناردوە ، هەروەها ناوەندە سەربازیەكانی ئیسرائیل ترسی خۆیان لە گەیشتنی موشەكی جۆری (گراد تۆرنادۆ G) بۆ غەززە ناشارنەوە ، چونكە ئەم موشەكە توانای وێرانكاری زۆر بەرزە‌و دەتوانێت 70- 80 كیلۆ گرام تەقەمەنی هەڵگرێ‌و مەوداكەشی 40-60 كیلۆمەتر دەبێت. مالپەڕی ( دێپكا)ی ئیسرائیلی لەمبارەیەوە ڕاپۆرتێكی بڵاوكردوەتەوە تیایدا وێڕای جەختكردنەوە لە سەر هەڕەشەی ئەم موشەكە بۆ ئەمنی ئیسرائیل وناوچەكانی ڕۆژهەڵاتی ئۆرشەلیم بە تایبەتی ئەوەشی دوپاتكردتەوە كە پێدەچێت ئەم موشەكانە لە لایەن ئێران و میلیشیكانیەوە بۆ غەززە نێردرابێت . بە پێی لێدوانێكی ( نفتالی بانێت )وەزیری پەروەردەی ئیسرائیل لە موحازەرەیەكی ناوبراودا كە لە پەیمانگای نێودەوڵەتی بۆ قەڵاچۆكردنی تیرۆر لە ( هرتسلیا ) پێشكەشی كردوە ژمارەی موشەكەكانی حەماس لە ساڵی 2021 دا دەگاتە پەنجا هەزارموشەك .\nهەر یەكە لە ئەمریكا و ئیسرائیل و هاوپەیمانە خۆجێیەكانیان كار بۆ جڵە‌وكردنی ئێران‌و هەڵسو‌وكەوتەكانی لە ناوچەكەدا دەكەن و دوور نییە لە ئاییندەیەكی نزیكدا جەنگ لەگەڵ ئێران دا رووبدات ، لە ئێستاشدا‌و بەر لەوادەی پێشهاتێكی لەو جۆرە ئیسرائیل ناو بەناو ئەو بنكە و بارەگا و كۆگایانەی تەقەمەنی كە دەوترێت هی ئێرانن لە دیمەشق و دەور‌وبەری دەكاتە، ئامانجی فرۆكەكانی و وێرانیان دەكات ، پسپۆرانی سەربازی دەڵێن: مەرجی سەرەكی هەر جەنگێك ئەوەیە كە هەردوولای ناكۆك پەسەندی بكەن بۆیە لە بەرامبەر ئەو شەڕەدا كە ئێران لە ڕێی بریكارەكانیەوە دژ بە ئیسرائیل دەیكات، ئیسرائیلیش لە سوریادا بنكەكانی چەك‌و بارەگای میلیشیاكانی فەیلەقی قودس بۆردومان دەكات، كەسیش ناتوانێت پێشبینی ئەوە بكات تای تەرازووی ئەم شەڕە بەكام لادا دەكەوێت.


پۆلیسی دیالە: ڕێژەی ڕفاندن بۆ كەمترین ئاست دابەزیوە – تۆڕی میدیایی خەڵک\nپۆلیسی دیالە: ڕێژەی ڕفاندن بۆ كەمترین ئاست دابەزیوە\n2019/07/14 - 12:54 PM\nلە ڕاگەیەندراوێكدا پۆلیسی دیالە ڕایگەیاند، دوای 16 ساڵ بۆ یەكەمجار، ڕووداوەكانی ڕفاندن بەشێوەیەكی زۆر سنورداركراون و بۆ كەمترین ئاست دابەزیون.\nپۆلیسی دیالە ئاماژەی بەوەكردووە، لە دوای ڕووخانی ڕژێمی پێشووی عیراقەوە كەمترین حاڵەتەكانی ڕفاندن لە نیوەی یەكەمی ئەمساڵدا تۆماركراون.\nهەروەها هاتووە”دەیان باند و تۆڕی ڕفاندن هەڵوەشاونەتەوە و دەیان كەسیش دەستگیركراون و ڕێگا و بانەكان بە باشی كۆنتڕۆڵكراون”.\nكاروانێكی چەكدارانی داعش لە دیالە لەناوبرا


ئاساییشا ھەرێما کوردستانێ کۆمەکا تەرۆریستێن داعشێ دەستەسەر کر - دارکا مازی\nئاساییشا ھەرێما کوردستانێ کۆمەکا تەرۆریستێن داعشێ دەستەسەر کر\nئەنجوومەنا ئاساییشا ھەرێما کوردستانێ دانپێدانێن کۆمەکا تەرۆریستێن سەر ب داعشێ بەلاڤ کر.\nئەنجوومەنا ئاساییشا ھەرێما کوردستانێ دانپێدانێن کۆمەکا تەرۆریستێن سەر ب داعشێ بەلاڤ کر، کو ژ رانیا چووبوون ھەولێرێ و دخواستن کارێن تەرۆریستی ئەنجام بدەن.\nئەنجوومەنا ئاساییشا ھەرێما کوردستانێ ب داخویانیەکێ راگھاند؛ تۆرەکا تەرۆریست ھاتە دەستەسەرکرن و پلانێن وان ھاتنە پووچکرن.\nد داخویانیێ دا ھاتە ئاشکەراکرن: “خەلیفەیێ کۆما ترۆرستی یا داعشێ حەجی عەبدولـلا فەرمان دایە کو ‘حارس، والیێ باکور / کوردستان و ئەبوو وەلید، ئەمیرێ ئەولەھیێ یێ باکور’ ژ بۆ ئەنجامدانا کارێن تەرۆریستی دەست ب کار ببن، لێ بەلێ ئاساییشا هەرێما کوردستانێ راستەراست تەرۆریستێن ڤێ شانەیێ ئاشکەرا کرن و د ئۆپەراسیۆنەکا سەرکەفتی دا هەموو تەرۆریستێن شانەیێ ھاتنە دەستەسەرکرن.”\nھەروھا ھاتە راگھاندن: “د ئەنجاما لێکۆلینێ دا دەرکەت ھۆلێ کو تەرۆریستان دخواستن ب رێیا بۆمبەیا ڤەدایی و دەبانجەیێن بێدەنگ، کارێن تەرۆری ئەنجام بدەن. د دەستپێکا مەھا 2یا 2021ێ دا دو ئەندامێن ڤێ کۆمێ، دەستپێکێ نەکارینە راستەراست دەرباسی کوردستانێ ببن، لۆما ب رێیا قاچاخ ژ سووریێ دەرباسی ترکیا بوونە، ژ وێرێ چوونە ئیرانێ و ژ وێ دەرێ ژی دەرباسی ناڤچەیا رانیایێ بوونە و گھشتینە ھەولێرێ.”\nد داخویانیێ دا ھاتە ئاشکەراکرن: “تەرۆریستێن کو ھاتینە دەستەسەرکرن؛ یاسر عەلی ئەحمەد نویران کو ناڤێ ئەبو عەمار دهێتە ناسین، ماجد حەسەن سالح یێ ب ناسناڤێ عەلی، حەسەن عەلی ئنیزان یێ ب ناسناڤێ سوود و فیراس حەسەن حەموودی حوسێن و موخەلید ئیبراھیم محەمەد شافی ئەل فەراجی نە.”


کوردیپێدیا - هاووڵاتیانی هەرێم بوونەتەهۆی گرانبوونی نرخی شتومەک لە مەریوان\n📊 هاووڵاتیانی هەرێم بوونەتەهۆی گرانبوونی نرخی شتومەک لە مەریوان | پۆل: ئامار و راپرسی | زمانی بابەت: 🏳 کوردیی ناوەڕاست\nهاووڵاتیانی هەرێم بوونەتەهۆی گرانبوونی نرخی شتومەک لە مەریوان\nدواڕۆژ، ئارەزوو محەمەد\nقایمقامی مەریوانمەریوان ئاشکرای دەکات، کڕینی کاڵا و شەمەک لەلایەن هاووڵاتیانی هەرێمی کوردستان لە شاری مەریوان، بووەتەهۆی گرانبوونی نرخەکان و نەمانی کاڵا و شمەکە سەرەکییەکان له و شارە.\nمحەمەد شەفیعی، قایمقامی مەریوان لە ڕۆژهەڵاتی کوردستان لە لێدوانێکدا بۆ ئاژانسی ئیسنای ئێرانی ڕایدەگەیەنێت، ڕۆژانە نزیکەی 1000 هاووڵاتی هەرێمی کوردستان بۆ کڕینی کاڵاوشەمەک لە مەرزی باشماخەوە دێنە شاری مەریوان و بڕێکی زۆر کاڵا و شمەکە سەرەکییەکانیان دەکڕن.\nقایمقامی مەریوان، هاتنی هاووڵاتیانی هەرێمی کوردستان بۆ کڕینی کاڵا و شەمەک، بەبێ وێنە ناو دەبات و دەڵێت: ئەم دیاردەیە خەریکە دەبێتەهۆی گرانی و قەیرانێکی جیدی.\nپێشتریش ئاژانسی ئیلنای ئێران بڵاویکردووەتەوە، ڕۆژانە هەزاران هاووڵاتی عێراق لە شارەکانی باشوری عێراقەوە بۆ کڕینی کاڵا و شەمەک دەچنە شارەکانی خوزستان وعەبادان و خۆرەمشەهر.\nبەوتەی ئیلنا هاووڵاتیانی عێراق بەیانیان دێنە ئێران، بازاڕەکان خاڵی دەکەن و گۆشت، مریشک و تەنانەت نان و خوێش دەکڕن و شه و دەگەڕێنەوە بۆ عێراق.\n#مەریوان | #12-09-2018 |\n➕ ئەم بابەتە لەلایەن: (هاوڕێ باخەوان)ەوە لە: Sep 12 2018 1:35PM تۆمارکراوە


عیراق ناوی ئەو وەزارەت و شوێنانەی بڵاوكردەوە كە مووچەكانیان زیاد ناكات – تۆڕی میدیایی خەڵک\nعیراق ناوی ئەو وەزارەت و شوێنانەی بڵاوكردەوە كە مووچەكانیان زیاد ناكات\n2019/02/08 - 1:30 PM\nئەندامێكی خوولی پێشووی ئەنجومەنی نوێنەرانی عیراق ڕایدەگەیەنێت، حكومەتی عیراق جارێكی دیكە بیر لەجێ بەجێكردنی بڕیاری زیادكردنی مووچەی فەرمانبەرانی پلە نزم دەكاتەوە، كە بڕیارەكە لەكاتی خۆی لەسەردەمی حكومەتەكەی نوری مالكی دەرچوو، بەهۆی خراپی دۆخی دارایەوە جێ بەجێ نەكراو.\nئەمین بەكر، سەرۆكی فراكسیۆنی گۆران لە خوولی پێشووی ئەنجومەنی نوێنەرانی عیراق لە هەژماری تایبەتی خۆی ڕایگەیاندووە، حكومەتی عیراق جارێكی دیكە بیر لەجێ بەجێكردنی بڕیاری زیادكردنی مووچەی فەرمانبەرانی پلە نزم واتە لە پلە 10 تا پلە 4 دەكاتەوە، ئەم بڕیارەكاتی خۆی لەسەردەمی حكومەتەكەی نوری مالكی لە 21/3/2013 دەرچوو، بەهۆی خراپی دۆخی دارایەوە جێ بەجێ نەكراوە.\nدەشڵێت،” ئەو بڕیارە تەنها بۆ ئەو مووچە خۆرانەیە كەموچەكانیان كەمە و بەڕێژەیەكی تنازلی زیاد دەكات، واتە تا مووچەكەی زۆرتر بێت ڕێژەی زیادكردنەكە كەمتر دەبێتەوە”\nڕاشیگەیاندووە، مووچەخۆرانی ئەو دامەزڕاوەو دەستەو وەزارەتانە ناگرێتەوە كەدەرماڵەی تایبەتیان هەیە، بڕیارەكە بەدەرە لە یاسای مووچەی فەرمانبەرانی دەوڵەت و كەرتی گشتی ژمارە22ی ساڵی 2008، وەكو ئەنجومەنی وەزیران و ئەنجومەنی نوێنەران، سەرۆكایەتی كۆمارو كۆمیسیۆنی باڵای هەڵبژاردنەكان و هەندێك وەزارەت و دەستەو دامەزراوەی دیكە .\nحكومەتی عیراقمووچەی فەرمانبەران\nلە ڕووداوەكەی ئەمڕۆی عەربەت وارماوا 5 هاوڵاتی بوونە قوربانی\nگفتووگۆكان سەبارەت بە گەڕانەوەی پێشمەرگە بەردەوام دەبن


23/04/2019 7378 جار خوێندراوه‌ته‌وه\nرێبوار كەریم مەحمود پەرلەمانتاری كورد لەئەنجوومەنی نوێنەرانی عێراق، دواین زانیاری لەبارەی پرسی ناردنی موچەی فەرمانبەران‌و پێشمەرگەی هەرێمی كوردستان دەخاتەڕوو، كە لەو بارەوە دڵنیایی دەدات.\nرێبوار كەریم مەحمود لەمیانی چاوپێكەوتنێكی تایبەتی لەگەڵ شارپرێس، دەڵێت: پارە لەبەغداوە هاتووە بۆ هەرێمی كوردستان، ئەوی ترو شێوازی دابەشكردنەكەی لەسەر شانی حكومەتی هەرێمە، واتە بەگشتی موچەی فەرمانبەران گەرەنتی كراوەو پێویست ناكات كەس ترسی لەو جۆرە بڵاوبكاتەوە.\nئەو پەرلەمانتارە دەشڵێت: دڵنیام ئەگەر هەرێم هاووڵاتیان تووشی كێشەیەكیتر نەكات، ژینگەی بەغداد لەبارە بۆ وەرگرتنەوەی ئەو مافانەی خەڵكی كوردستان، كە بەهۆی سیاسەتی رابردوی هەرێمەوە لەدەست دراون.\nشارپرێس: لەسەر پاشەكەوتی موچەو هاتنی بودجە لەبەغدادەوە زۆر قسە دەكرێت، ئێوەش لەو بارەیەوە بابەتێكتان بڵاوكردەوەو لەمیدیاكان ئەم پرسەتان وروژاند، ئێستا دواین زانیاری لەبارەی ناردنی بودجەوە چی هەیە؟\nرێبوار كەریم مەحمود: پاش ئەوەی لەماوەی رابردوودا لەچاوپێكەوتنێكی دەنگی ئەمریكادا باسی ئەوەم كرد، كە بڕی موچەی هەر چوار مانگی ۱و ۲و ۳و ٤ی ۲٠۱۹ گەیشتووەتە هەرێم، سەرەڕای رەتكردنەوەی ئەو بابەتە لەروونكردنەوەیەكی وەزارەتی دارایی هەرێم لەسەرەتادا، بەڵام خۆشبەختانە هەریەك لەوەزیری دارایی عێراق و وەزیری دارایی هەرێم دانیان بەوەدانا، كە راستەو ئەو بڕە پارەیە گەیشتووەتە هەرێمی كوردستان.\nمن پێشتریش وتوومەو ئێستاش دەیڵێم ئیتر كاتی هیچ بیانویەك نەماوەو دەبێت بە زووترین كات موچەی چوار مانگی یەكەمی ئەمساڵ دابەشبكرێت، چونكە ئەو پارەیە پارەی موچەیەو خەرجكردنی لەهەر بابەتێكی تردا درێژەدانە بەبرسیكردنی خەڵك‌و یاریكردنە بەقوت و سامانی هاووڵاتیان.\nشارپرێس:: ئێوە وەك پەرلەمانتارانی بەغداد دەتوانن بەدواداچوونی بۆبكەن، یان پێتان وایە گرفتەكە لەهەرێمە نەك، بەغداد؟\nرێبوار كەریم مەحمود: ئەو پارەیە بەهەوڵی فراكسیۆنە كوردستانییەكان‌و سەرۆك كۆمار لەچوارچێوەی یاسای بودجەی عێراق بۆ ساڵی ۲٠۱۹ بۆ موچەی فەرمانبەران تەرخانكراوەو ئەركی وەزارەتی دارایی عێراقە بینێرێتە هەرێم‌و ئەركی وەزارەتی دارایی هەرێمیشە بیداتە فەرمانبەران.\nئێستا هەرێمی كوردستان نایەوێت شێوەی خەرجكردنی ئەو پارەیە دیاری بكات‌و ئەوەش كێشەیەكی گەورەیە و جێگەی گومانی هەمولایەكە.\nشارپرێس: واتە كێشەكە لەبەغداد نییە لە هەرێمە؟\nرێبوار كەریم مەحمود: یاسای بودجەی ۲٠۱۹ تەنیا بۆ ئەمساڵەو تا ئێستا لەبەغدادەوە هیچ گرفتێكی بۆ دروست نەبووەو دڵنیایی دەدەین لەوەی ئەو بڕە پارەیەی بۆ موچەی فەرمانبەران دانراوە بەردەوام دەبێت‌و بەمزوانە بڕی (٦۸) ملیاریش بۆ موچەی پێشمەرگە مانگانە دێت و سەرەتا بەیەك گوژمەش بۆ هەر چوارمانگی سەرەتای ۲٠۱۹ بڕی (۲۷۲) ملیار دینار دێت.\nئەوی ترو شێوازی دابەشكردنەكەی لەسەر شانی حكومەتی هەرێمە، واتە بەگشتی موچەی فەرمانبەران گەرەنتی كراوەو پێویست ناكات كەس ترسی لەو جۆرە بڵاوبكاتەوە، دڵنیام ئەگەر هەرێم هاووڵاتیان تووشی كێشەیەكیتر نەكات، ژینگەی بەغداد لەبارە بۆ وەرگرتنەوەی ئەو مافانەی خەڵكی كوردستان، كە بەهۆی سیاسەتی رابردوی هەرێمەوە لەدەست دراون.\nشارپرێس: ئێوە دەتوانن چۆن هاوكاربن لەبەرچاوروونی خەڵك لەكاتێكدا ئێوە تۆمەتباردەكرێن بەدروستكردنی دڵەراوكێ؟\nرێبوار كەریم مەحمود: بۆ بەشی یەكەمی پرسیارەكەتان، بۆ ئێمە جێگەی شانازییە، كە راستەوخۆو بێ پێچ و پەنا راستییەكان بۆ خەڵك ئاشكرادەكەین و رووی راستی گەندەڵكاران هەڵدەماڵین، ئەوە ئەركی خۆمانەو بێ دوودڵی لەسەری بەردەوام دەبین.\nبۆ بەشی دووەمی پرسیارەكەشت ئەوە ئەوانیش، خۆیان و شاگردەكانیان، ئازادن چۆن تۆمەت دروست دەكەن و چۆن پەلامار دەدەن، دیارە ئەوانەی سەرجەم پرەنسیپەكانیان بەپارەی ژێر بەژێر فرۆشتووەو دەستیان لەپشتێنی دەسەڵات ناوە بۆ وەرگرتنی پۆست‌و پارە، لەبری دەستهەڵگرتن لەو كارانەیان پەنادەبەنەبەر هێرشكردنە سەر ئێمەو لەو پەیجەو وێبسایتانەی، كە بە پارەی براوی موچەخۆران دروستیان كردووە، هێرشمان دەكەنەسەر.\nئەمەوێت ئەو راستییە بخەمە روو، كە خەڵك تاسەر بێدەنگ نابێ لەمافەكانی و ئێمەش بە روونی و شەفافانە هەمو راستیەكانیان پێ دەڵێین.\nشارپرێس: بەرای ئێوە نەناردنی نەوت، یان راستر تەسلیم نەكردنی نەوت وەك ئەوەی رێككەوتنی لەسەر كراوە گرفت بۆ نادنی موچە دروست دەكات؟\nرێبوار كەریم مەحمود: دۆسییەی نەوتی وەك زۆرێكی تر لەدۆسیەكان لەكوردستان روون نییەو هەقوایە پەرلەمانی كوردستان چیتر قبوڵی ئەو ناشەفافییەتە نەكات و نەهێڵێت لەوە زیاتر یاری بەداهات و چارەنووسی میللەتەوە بكرێت.\nبەدڵنیاییەوە گرفت دروست دەكات، لەم بوارەشدا پەرلەمانتارانی كورد لەبەغدا دەتوانن لەپشتیوانی خەڵكی كوردستان بن‌و رۆڵێكی گرنگ بگێڕن، چونكە لەلایەك دەتوانن چاودێرێكی وردی پەیوەندییەكانی هەرێم و بەغدا بن لەلایەكی تریشەوە داكۆكیكاری بەرژەوەندییەكانی خەڵك بن، ئەمە جگە لەوە لەئێستادا رۆڵی سەرۆك كۆماری عێراق لەئاستێكی بەرزدایەو بەهۆی ئەو پەیوەندییە بەهێزەی لەگەڵ لایەن و هێزە سیاسییەكان هەیەتی توانیویەتی داكۆكیكارێكی سەرسەختی مافەكانی خەڵكی عێراق و كوردستان بێت، بەڵام لادان لەڕێككەوتن و دروستكردنی ئاستەنگی ئەركی هەموومان قورستر دەكات بەرۆڵی سەرۆككۆماریشەوە.


زانینى نەگۆڕ و جەهلى نەگۆڕ یەک شتن. (نیفەرى).\n(بە بڕواى من) ئیشکالى دەقى یەکەم و دەقى دووەم، دەقى نووسەر و دووبارە بەرهەمهێنانەوەى لەلایەن خوێنەرەوە، راستى و جیاوازییەکانى راڤەکردن.. کۆمەڵێ ئیشکالى میتۆدین، بەڵام (داهێنان و خوێندنەوەى داهێنەرانە) هیچ کاتێک لە سنورى دیاریکراوى (میتۆد و ناسنامە و پێناسە)دا کورت ناکرێتەوە، هیچ کاتێک لە فەزا و زەمەنێکى دیاریکراودا قەتیس نابێ!! بە کورتى چەمکى داهێنان بە چەمکى ئازادییەوە بەندە.\nبە دیوەکەى دیکە دەشێ ئیشکالى زمانى یەکەم و زمانى دووەم .. وەک داهێنان، خۆى لە ئیشکالى تێگەیشتن و جیهانبینى جیاوازدا بنوێنێ، بەڵام بەو مانایەى کە ئازادییەکانى خوێندنەوە و بڕوابوون بە توانا لەبننەهاتووەکانى مرۆڤ، فەزاکانى بنەخشێنێ، بێ ئەوەى (بڕوابوون) وەک دوا (تێگەیشتن) دەربکەوێت، چونکە وەک گوتمان بڕوابوون هەمیشە فەرامۆشکردنى دیوە نەزانراوەکەى زانینە!\nلێرەوە دەمەوێ قسەکانم هەر تەنها بەر خوێنەرى کەم توانا و بە توانا، واقیعى و خەیاڵکراو.. نەکەوێ، بەڵکو پەنجەرەیەک بێ بەسەر تێگەیشتن و فیکر و جیهانبینى، بەو مانایەش ئەوە تەنها خوێنەرى بێ توانا نەبوو، وێنەى (دانەر/نووسەر)ى لە رێگاى پیرۆزى دەقەوە نیگا دەکرد؟! کە هەندێجار ئەو وێناکردنە تەواو پێچەوانەى واقیع دەهاتەوە، بەڵکو پەیوەندى و خوێندنەوەیەک بوو پەیوەست بە داخران و بێدەنگییەوە.. کاتێ (بەلزاک) دەیگوت زۆر لە خوێنەران پێیانوایە نووسەر هەستى خۆى لە رێگاى هەستى کاراکتەرەکانیەوە دەردەبڕێت، بە تایبەتى کاتێک راناوى قسەکەر بەکار دەهێنێ، یان کاتێ (ئەلبیر کامۆ) بە کەسێکى ماندوو لە رووى جەستەییەوە و لە رووى فیکرییەوە شێواو دێتە بەر چاو.. هەموو ئەوانە تەنها پەیوەندى بە خوێنەرى کەم تواناوە نییە، بەڵکو بە تێگەیشتن و شێوە بیرکردنەوەیەکەوە دەلکێ، کە بڕواى بە (سێنترالیرالیەت) و (پیرۆزى) و (داخران) هەیە؟\nدەمەوێ بڵێم هەتا دوێنێ خوێندنەوە وەک کردەیەکى بێدەنگ و بەرکەوتنى بوون تەماشا دەکرا، بە شێوەیەکى زۆر کەم نەبێ، هیچ پڕشنگ و نووسراوێکى لە دواى خۆیدا بە جێ نەدەهێشت، خوێندنەوە کارى کەسە تەنیا و گۆشەگیرەکان بوو، کارى کەسانێکى فەرامۆشکراو و نەناسراو! بەڵام ئەمڕۆ لە نێوان دەنگ و بێدەنگى، لە نێوان نووسەر وەک سێنتەر و خوێنەر وەک پەراوێز.. فیکرى پۆست مۆدێرنە هەموو ئەو بێدەنگى و دوورەپەرێزییە و بەرکەوتنە ناوەکییەى هەڵوەشاندەوە و وەک عەدەم سەیرى دەکات! فیکرى پۆست مۆدێرنە هەموو ژیانى خستە بەر رۆناکى جۆراوجۆرەوە، هانى ئەویدیکەى بێدەنگیدا، بە ئاشکرا قسەى خۆى بکات. فیکرى پۆست مۆدێرنە زەبرێکى کوشندەى لە منگەمنگ و پەنادان و وسبەلێکراو و چەپێنراوەکان وەشاند، وەک (هایدگەر) دەڵێ: باوەڕى بە شتێک نییە کە نەبێتە ئامرازێکى بە سود بۆ ژیان.. هەر بەو ریتمە پرۆسەى خوێندنەوەى بە مانا کۆنەکەى و چەمکى خوێنەرى وەک گۆشەگیر، خستە بارى بەشدار بوونەوە!!\nکەواتە ئەوەى ئەمڕۆ وەک قەیرانى خوێندنەوە و کەمى خوێنەر سەیر دەکرێ، جگە لە دەستکاریکردنى پەیوەندییەکان و تێگەیشتنەکان، پەردە هەڵدانەوەشە لەسەر بێدەنگى و وسبەلێکراو و چەپێنراوەکان.. وەک چۆن بە دیوەکەى دیکەش ئەو پرس و ئیقاعەى ئەمڕۆ خۆى لە چەمکى دەنگدانەوە و روناکیدا هەڵدەگرێتەوە، جگە لە فەراهەمکردنى فەزا و ناوکۆییەک بۆ کۆنتاککردن و گفتوگۆ و دانوستان.. دروستکردنى فەوزا و عەدەمیەت و پشێویشە، بەڵام ئەوەى دوایى لە کۆمەڵگایەکەوە بۆ کۆمەڵگایەکى دیکە دەگۆڕێ، لە ئاستێکى تێگەیشتن و کرانەوە بۆ ئاستێکى دیکە، جیاواز دەکەوێتەوە!\nبەمجۆرە ئەمڕۆ، خوێنەر تەنها کەسێکى بێدەنگ و دابڕاو و گۆشەگیر نییە، خوێندنەوە تەنها منگەمنگ نییە، بەڵکو وەڵامدانەوە و کەشفکردن و راڤەکردنە... ئەمڕۆ خوێندنەوە لە چەمکى بەشداریکردن و خوێنەر وەک داهێنەرى دەقێکى دیکە دەردەکەوێ، ئەمڕۆ خوێنەر، نووسەرە، چێژەکانى خوێندنەوە بە تەنها بۆخۆى پەنا نادات، بەڵکو هەڵیدەداتە فەزا هاوبەش و ئازاد و جیاوازەکانەوە..\n• ژارگۆن.- ١٨ -: www.emrro.com/jargon18.htm\n• ژارگۆن.- ١٥، ١٦، ١٧ -: www.emrro.com/jargon15u16u17.htm\n• ژارگۆن.- ١٤ -: www.emrro.com/jargon14.htm\n• ژارگۆن.- ١٣ -: www.emrro.com/jargon13.htm\n• ژارگۆن.- ١٢ -: www.emrro.com/jargon12.htm\n• ژارگۆن.- ١١ -: www.emrro.com/jargon11.htm\n• ژارگۆن.- ١٠ -: www.emrro.com/jargon10.htm\n• ژارگۆن.- ٩ -: www.emrro.com/jargon9.htm\n• ژارگۆن.- ٨ -: www.emrro.com/jargon8.htm\n• ژارگۆن.- ٦، ٧ -: www.emrro.com/jargon6u7.htm\n• ژارگۆن.- ٥ -: www.emrro.com/jargon5.htm\n• ژارگۆن.- ٤ -: www.emrro.com/jargon4.htm\n• ژارگۆن.- ٣ -: www.emrro.com/jargon3.htm\n• ژارگۆن.- ٢ -: www.emrro.com/jargon2.htm\n• ژارگۆن.- ١ -: www.emrro.com/jargon.htm


وەزارەتی ئەوقاف؛ له‌باره‌ى كۆچى دوايى مامۆستايێكى ئايينى ڕوونكردنه‌وه ده‌دات\nبه‌رواری دابه‌زاندن: 22/10/2018 : 21:14:03\nئەمڕۆ دووشەممە 22/10/2018 لە شاری هەولێر، پێشنوێژی مزگەوتی (شێخ مستەفا) لەناو ژووری خۆی لە مزگەوتى ناوبراو، به كۆچكردوويى دۆزراويه‌وه.\nله‌م باره‌يه‌وه، به‌ڕێز نەبەز ئیسماعیل، وتەبێژی وەزارەتی ئەوقافی هەرێمی كوردستان بۆ ده‌زگاكانى ڕاگه‌ياندن، رايگەیاند: "بەیانی ئەمڕۆ لە شاری هەولێر، مامۆستا مەلا عەبدوڵڵا ئەحمەد، پێشنوێژی مزگەوتی شێخ مستەفا لەناو ژووری خۆی لە مزگەوتەكەی كۆتایی بە ژیانی خۆی هێناوە. هۆكاری رووداوەكە نازانین، ئەوەی تاوەكو ئێستا دیارە خۆی كوشتووە و پۆلیسیش دەستی بە لێكۆڵینەوە كردووە".\nئه‌مه‌و هه‌ر له‌و باره‌يه‌وه، به‌ڕێزيان باسی لەوەش كرد، كه ئەو مامۆستا ئاینییە ماوەیەكە باری دەروونی تەواو نەبووەو ماوەی ساڵێكيشە خانەنشین بووە، بەڵام بەشێوەی گرێبەست لەو مزگەوتە پێشنوێژی كردووە.\nژماره‌ی سه‌ردان : 5835477


کۆبوونەوەی ئاسایی ئەندامانی کومیتەی ڕێکخستنی پارتی ئازادیی کوردستانPAK لە وڵاتی هۆڵەندا بە ناوی پێشمەرگەی دیل هوشمەند عەلیپور بەڕێوە چوو! | نوێنەرایەتی ئوروپا پارتی ئازادیی کوردستان\nکۆبوونەوەی ئاسایی ئەندامانی کومیتەی ڕێکخستنی پارتی ئازادیی کوردستانPAK لە وڵاتی هۆڵەندا بە ناوی پێشمەرگەی دیل هوشمەند عەلیپور بەڕێوە چوو!\nڕۆژی شەممە کاتژمێر 13:00 ڕێکەوتی 12ی ڕێبه‌ندانی 2719ی کوردی 1ی فەوریەی2020ی زایینیکۆبوونەوەی کومیتەی ڕێکخستنی هۆڵەندای پارتی ئازادیی کوردستان به مێوانداریی هه‌ڤاڵا ئازاد میلادی بەرپرسی ناوچەی ڕۆتردام و دەوروبەری و بە بەشداریی هەڤاڵا ئەفشار ئەقدەسی ئەندامی کۆمیتەی ناوەندیی و بەر پرسی نوێنەرایەتی ئوروپایی PAK، ،خاتوون چیمەن نەقشبەندی بەرپرسی کومیتەی ڕێکخستنی هۆڵەندای پارتی ئازادیی کوردستان و ئەندامانی پاک لە وڵاتی هۆڵەندا لە شاری ڕۆتردامی وڵاتی هۆڵەندا بەڕێوە چوو،سەرەتای کۆبوونەوەکە بە لێدانی مارشی ئەی ڕەقیب و بە ڕچاو کردنی خولەکێک بێدەنگی بۆ ڕێزگرتن لە گیانی پاکی شەهیدانی ڕێگای سەربەخۆیی و ڕزگاریی کوردستان دەستی پێکرد،\nپاشان لە لایەن خاتوون چیمەن نەقشبەندی سپاسی ئەندامانی ئەو پارتە لە هۆڵەندا کرا بۆ بەشدار بوونیان و پرسە و سەروخۆشیی پاک و هەموو ئەندامانی ئاراستەی هەڤاڵا موحسین وەیس موردای ئەندامی کومیتەی هۆڵەندای ئەو پارتە کرا بە هۆی کۆچی دوایی باوکی بەڕێزیان،پاشان لە لایەن خاتوون چیمەن نەقشبەندی کورتەیەک لە کار و چالاکیەکانی پاک لە ساڵی ڕابردوو بۆ ئەندامانی ئەو پارتە باس کرا و خرایە ڕوو و بەڕێزیان سپاسی خۆیی دەربڕێ بۆ ئامادەبوونی ئەندامان لە ئەو کار و چالاکیانەی کە ساڵی ڕابردوو لەو وڵاتە بەڕێوەچووە و هیوای خواست کە ئەمساڵ و ساڵانی داهاتووش ئەو هەڤاڵانە وەک هەمیشە بەشدار بن لە هەموو جۆرە چالاکیەک و وەفادار بن بە ڕێبازی پیرۆزی پارتی ئازادیی کوردستان کە خەبات بۆ ڕزگار بوونی گەڵی کورد و بە دەوڵەت بوون و سەبەخۆیی کوردستانە.پاشان هەڤاڵا ئەفشار ئەقدەسی سپاسی خۆی و سەرکردایەتی سیاسیی ئەو پارتەی پێشکەش بە ئەندامانی پاک لە هۆڵەندا کرد بە هۆی ئەو کار و چالاکیانە کە بەڕێوەی دەبەن و ئەو خەباتەی کە لە دەرەوەی وڵات بەڕێوە دەبرێ بۆ ناساندنی دۆزی ڕەوای گەلی زوڵم لێکراوی کورد بە خەڵکی ئوروپا و دوڵەتە ئوروپاییەکان ،لە دوای قسەکانی هەڤاڵا ئەفشار ئەقدەسی ئەندامانی پاک لە هۆڵەندا ڕەخنە و پێشنیارەکانی خۆیان بۆ باشتر بەڕێوە بردنی چالاکیەکانی ئەو حیزبە لە هۆڵەندا خستە ڕوو و باسی لەسەر کرا و ئامادەبوان تێبینیەکانی خۆیان لە سەر کێشە پەیوەندیدارەکان بە کورد بە گشتی و ڕۆژهەڵاتی کوردستان بە تایبەتی خستە ڕوو ،لەو کۆبوونەوەیەدا باسێکی تێر و تەسەل لە سەر وەزعی پێشمەرگە بە دیل گیراوەکانی پارتی ئازادیی کوردستان PAKواتە هوشمەند عەلیپوور و محەمەد وەستا قادر کە حوکمی لە سێدارەدان و پێنج ساڵ زیندیان بۆ دەر کراوە کرا و باس لە چۆنیەتیی بەڕێوەبردنی چەند چالاکیەک کرا بۆ بە هانا چوونی ئەو دوو لاوەی کورد کە لە بەندیخانەکانی کۆماری ئیسلامی،کۆبوونەوەکە دوای چوار کاتژمێر کۆتایی پێ هات\n12ی ڕێبه‌ندانی 2719ی کوردی\n1ی فەوریەی2020ی زایینی


ياريگاكانى ئه‌وروپا كۆمه‌ڵى يارى كۆتايى گرنگ له خۆى ده‌گرێت - Yalla\nياريگاكانى ئه‌وروپا كۆمه‌ڵى يارى كۆتايى گرنگ له خۆى ده‌گرێت\nBayern Munich's goalkeeper Manuel Neuer takes part in a training session on the eve of the German Cup (DFB Pokal) final football match Bayern Munich vs Borussia Dortmund at the Olympic stadium in Berlin on May 20, 2016. / AFP PHOTO / TOBIAS SCHWARZ\nله مارس 21, 2016\nله دوا يارى پێپ گوارديۆلا له تۆپي پێى ئه‌ڵمانيا، ئێواره‌ى ڕۆژى شه‌ممه هه‌ردوو يانه‌ى بايه‌رن ميونخ و دۆرتمۆند له يارى كۆتايى جامى ئه‌ڵمانيا به‌ريه‌ك ده‌كه‌ون. شايه‌نى باسه بايه‌رن ميونخ هه‌وڵێكى زۆرى دا بۆ بردنه‌وه‌ى خولى پاله‌وانه‌كانى ئه‌وروپا، به‌ڵام نه‌يتوانى له يانه‌ى ئه‌تله‌تيكۆ مه‌دريدى ئيسپانى بباته‌وه له خولى پێش كوتاييدا. يانه‌ى باڤارى توانى خولى ئه‌ڵمانى (بۆندس ليگا) به جياوازى 10 خال له پێش يانه‌ى دۆرتمۆند بباته‌وه سه‌ره‌ڕاى به‌هێزى هێڵى هێرشى يانه‌ى دۆرتمۆند له‌م وه‌رزه‌دا.\nله لايه‌كى ديكه و له ياريگاكانى ئيتاڵيا، يانه‌ى ميلان هه‌وڵى بردنه‌وه‌ى يه‌كه‌م نازناو ده‌دات له ساڵى 2011 ه‌وه كاتێ ڕوبه‌ڕووى يانه‌ى يۆڤنتۆسى پاڵه‌وانى ساڵى ڕابردوو ده‌بێته‌وه له يارى كۆتايى جامى ئيتاڵيا. شايه‌نى باسه يانه‌ى يۆڤانتۆس توانى نازناوى خولى ئيتاڵى ئه‌م وه‌زه به‌ده‌ست بهێنيت سه‌ره‌ڕاى ئه‌وه‌ى ئاستى له سه‌ره‌تاى وه‌رزه‌كه‌دا خراپ بوو، له كاتێكدا يانه‌ى ميلان نيتوانى له پله‌ى 7 زياتر به ده‌ست بێنيت و هانده‌رانى تووشى نيگه‌رانى كرد.\nهه‌روه‌ها سه‌رۆكى يانه‌ى ميلان (سيلڤيۆ بيرلۆسكۆنى) چه‌ختى له‌سه‌ر گرنگى يارێكه كردده‌وه و وتى: “بردنه‌وه‌ى ئه‌م جامه چێژێكى ديكه ده‌به‌خشێته ئه‌م وه‌رزه، بۆيه ده‌بێت ئێمه هه‌موو تواناكانمان له يارييه‌دا به‌كاربێنين “\nله لايه‌كى ديكه و ئه‌مجاره له ئينگلته‌را، يانه‌ى مانچسته‌ر يونايتد ڕوبه‌رووى يانه‌ى كريستاڵ پاڵاس ده‌بێته‌وه له يارى كۆتايى جامى ئينگلته‌را. شايه‌نى باسه ئه‌مه دووه‌م جاره له مێژووى پاڵه‌وانێته‌كه ئه‌م دوو يانه‌يه‌ى له يارى يارى كۆتايى به يه‌ك ده‌كه‌ون و جێى پێكه‌نينه كه يانه‌ى كريستاڵ پاڵاس بۆ جارى دووه‌م له مێژووى يانه‌كه‌دا و له پاش 26 ساڵ سه‌رده‌كه‌وێت بۆ يارى كۆتايى و به‌رامبه‌ر هه‌مان ڕه‌كابه‌ر يارى ده‌كات.\nئه‌م يارييه سه‌خت ده‌بێت بۆ هه‌ردوولا به هۆى ئامه‌ده‌نه‌بوونى كۆمه‌ڵيك ياريزان له هه‌ردوو يانه‌كه به هۆى پێكانه‌وه، به تايبه‌تى يانه‌ى كريستال پاڵاس كه ئه‌گه‌رى هه‌يه پاڵ به ياريزانان (ولفريد زاها) و (ساكۆ) بنێت به‌هۆى كه‌مى ژماره‌ى ياريزانه‌كانى.\nمێژووى يارێكانى ئه‌م دوو يانه‌يه سه‌ركوتوويه‌تى يانه‌ى شه‌يتانه سووره‌كان ده‌خاته ڕوو، و ڕاهێنه‌رى يانه‌ى كريستاڵ پاڵاس باسى شێوازى ياريكردنى مانچسته‌ر يونايتد كرد و چه‌ختى له‌سه‌ر ئه‌وه كرد كه “ياريزانانى مانچسته‌ر يونايتد تۆپ له پێى خۆيان به باشى ده‌هێڵنه‌وه، هه‌ر بۆيه ئه‌بێت ئێمه په‌له نه‌كه‌ين”. هه‌روه‌ها وتى “ئێمه هه‌وڵى بردنه‌وه ده‌دين، و ئه‌وه‌ش شتێكى چاوه‌روان كراوه لێمان”.\nو له دوا ياريدا، يانه پاريس سان جێرمان هه‌وڵ ده‌دات سه‌ركه‌وتوويتى خۆى له تۆپى پێى فه‌ڕه‌نسا له 6 ساڵى ڕابردوو دووپات بكاته‌وه كاتێ ڕوبه‌ڕووى يانه‌ى مارسيليا ده‌بێته‌وه له يارى كۆتايى جامى فه‌ره‌نسادا.\nپێشبينى (يه‌ڵا) بۆ ده‌رئه‌نجامى يارييه‌كان: بردنه‌وه‌ى يۆڤانتۆس به ئه‌نجامى (3-0)، بردنه‌وه‌ى دۆرتمۆند به ئه‌نجامى (2-1)، بردنه‌وه‌ى مانچسته‌ر يونايتد به ئه‌نجامى (2-0)، بردنه‌وه‌ى پاريس سان جێرمان به ئه‌نجامى (3-1).\nshort URL: https://yallairaq.com/ku/K1itb\nئه‌وروپادۆرتمۆندمانچسته‌ر يونايتدميلانيارى كۆتايىيۆڤانتۆسپاريس سان جێرمان\nسه‌در: شۆڕشه‌كه ڕوويه‌كى ديكه له خۆ ده‌گرێت\nوێنە جوڵاوەکان و سێڵفییە بەناوبانگەکان


ژمارەی کوژراوانی خۆپیشاندانەکانی ئێران بەرزبووەوە\n3444 جار خوێندراوەتەوە\nژمارەی کوژراوانی خۆپیشاندەرانی ئێران لە پارێزگای خوزستان لە باشوری خۆرئاوای ئەو وڵاتە بۆ دوو کوژراو بەرزبووەوە، کە بەهۆی نەبوونی ئاوی خواردنەوە و کەمی کارەباوە بەڕێووەچوو.\nئەمڕۆ یەکشەممە، ئاژانسی هەواڵی فارس گرتەیەکی ڤیدیۆیی بڵاوکردەوە، تیایدا باوک و برایەکی قاسم خدری کە لە خۆپیشاندانەکانی شەی رابردووی خوزستان کوژرا، لەبارەی کوژرانی کورەکەیانەوە قسەدەکەن و دەڵێن، "کوڕەکەمان بەشداری لە خۆپیشاندان نەکردووە و لەئەنجامی تەقەکردنەوە کوژراوە".\nدوێنێ شەممە، ئومێد سەبری پور، قایمقامی شاری شادکان لە پارێزگای خوزستان لە باشوری خۆرهەڵاتی ئەو وڵاتە بە ئاژانسی هەواڵی ئیسنای ئێرانی راگەیاند، لە کاتی بەڕێوەچوونی خۆپیشاندانەکانی شەوی رابردوو، "هەلپەرستان و تێکدەران" تەقەیان لە هێزە ئەمنییەکان کردووە و بەهۆیەوە گەنجێکی تەمەن ٣٠ ساڵ کە بەوناوەدا تێپڕیوە کوژراوە.\nئەوەشی خستووەتەڕوو، پۆلیس و هێزە ئەمنییەکان توانیوویانە ئەوکەسانە بناسنەوە کە لە رووداوەک تێوەگلاون و هەندێکیان دەستگیرکراون و بەدوای ئەوانەی دیکەدا دەگەڕێن.\nئەمڕۆ بۆ رۆژی دووەم لەسەر یەک، بە هۆی نەبوونی ئاوەوە لە شاری خوزستان خۆپیشاندان بەڕێووەچوو.\nئاژانسی هەواڵی تەسنیم بڵاویکردەوە، دانیشتوانی ناوچەکە خۆپیشاندانیان رێکخستووە و داوای چارەسەرکردنی کەمئاوی دەکەن.\nئاژانسەکە ئاماژەی بەوەشداوە، ئیسحاق جیهانگیری جێگری سەرۆکی ئێران شاندێکی رەوانەی ئەهواز کردووە کە لەچەند ئەندام پەرلەمانێک و وەزیری وزە و وەزیری کشتوکاڵ و وەزیری بودجە پێکهاتووە.\nبە گوێرەی راپۆرتە هەواڵییەکانی میدیای ئێران، شەوی پێنجشەممە لەسەر هەینی هەفتەی رابردوو، بەشێک لە هاوڵاتیانی پارێزگای خوزستان و چەند پارێزگایەکی دیکە لەبەر نەبوونی ئاوی خواردنەوە و کەمی کارەبا رژاونەتە سەرشەقامەکان و داوای دابینکردنی ئاوی خواردنەوە و دابینکردنی کارەبای پێویست دەکەن و بەزمانی عەرەبی دروشمیان دژی دەسەڵاتی ئێران وتووەتەوە.\nئەهواز پایتەختی ناوچەی خوزستانە و دەکەوێتە باشوری خۆرئاوای ئێران و روباری کارونی پێدا تێپەڕدەبێت و ژمارەی دانیشتوانی نزیکەی یەک ملیۆن و ٨٤١ هەزار و ١٤٥ هاوڵاتین و زۆربەی دانیشتوانەکەی عەرەبن.


پێنج لە سزادراوانی بادینان لە کارەکانیان فەسڵ دەکرێن – کوردی – RojNews.News\n21/10/2021 - 2:59:13 pm\nئەبوبەکر هەڵەدنی رایگەیاند، بەداخەوە هەریەک لە وانەی بۆ ماوەی ساڵێک بڕیاری بەند کردنیان بۆ دەرچووە لە وەزیفەکانیان دەردەکرێن، پێویستە ئێمە وەک پەرلەمان كار بکەین بۆ ئه‌وه‌ی مامۆستا به‌ده‌ل و هاوڕێکانی بچنه‌وه سه‌ر كار و وه‌زیفه‌ی خۆیان.\nئەمڕۆ پرۆسەی دادگایكردنی پێنج لە دەستگیركراوانی بادینان بەڕێوەچوو، هەریەکە لە سڵێمان کەمال، سڵێمان موسا، فرسەت ئەحمەد، و جەمال خەلیل، بە ساڵێک سزادران، بەڵام پێشتر ساڵەکەیان تەواوکردووە و بەهۆیەوە ئازاد دەکرێن، بەهۆی نەبوونی بەڵگەوە عامر خالیدش، ئازاد کرا.\nشەوی ڕابردوو، مامۆستا بەدەل بەرواری یەكێك لە سزادراوانی بادینان دوای نزیكەی ١٤ مانگ مانەوەی لە زیندان و سزای ساڵێك زیندانیكردنی، ئازادكرا.\nبەوتەی ئەبوبەكر هەڵەدنی، ئەندانی پەرلەمانی هەرێمی كوردستان، هەریەك لەو پێنج چالاكوانەی بادینان كە سزای ساڵێك زیندانیان بەسەردا سەپێنراوە، لە وەزیفەكانیان فەسڵكراون.\nئەبوبەکر هەڵەدنی، ئەندامی پەرلەمانی هەرێمی کوردستان لە پەیجی خۆی لە فەیسبوك نوسیویەتی: بەداخەوە هەریەکە لە بەدەل بەرواری، سڵێمان کەمال، سڵێمان موسا، فرسەت ئەحمەد، و جەمال خەلیل، کە بۆ ماوەی ساڵێک بڕیاری زیندانیکردنیان بۆ دەرچوو لە کارەکانیان دەردەکرێن.\nهەڵەدنی بە ڕۆژنیوزی وت: بەپێی یاسا هەر تۆمەتبارێک کەمتر لە ساڵێک حوکمدرابێت ،ئەوە دەتوانێت بگەرێتەوە سەر وەزیفەکەی خۆی، بەڵام گەر حوکمەکەی لە ساڵێک زیاتر بێت، ئەوە لە وەزیفەکەی دەر دەکرێت.\nوتیشی: دەبێت لەڕێگای پەرلەمانەوە ئەو یاسایە هەموار بکرێتەوە، چونکە گەر تۆمەتبارێک بە ساڵێک حکوم درا، دەرکەوت کە بێتاوانە و سەلمێندرا هیچ تاوانێکی لەسەرنییە، ئەوە ئەو کەسە بگەڕێتەوە سەر کار و وەزیفەی خۆی، چونکە وەزیفە مافێکی تایبەتی کەسی هاوڵاتییە، ناکرێت لەسەر تاوانێک بگیرێت دواتر ئازاد بکرێت یاخود حوکمێکی کەم وەربگریت لە سەر وەزیفەکەت نەمێنیت و دەربکرێیت، بۆیە دەبێت لەڕێگا پەرلەمانەوە هەمواری ئەم یاسایە بکەین و کاری لەسەر بکەین.\nئەو ئەندامەی پەرلەمان، لەبارەی گۆڕینی ماددەی دادگاییکردنەکەی هەریەکە لە سڵێمان کەمال، سڵێمان موسا، فرسەت ئەحمەد، و جەمال خەلیل و عامر خالید، لە فەیسبووکەکەی نووسیویەتی: گۆڕینی ماددەی یاسایی دادگاییکردنی تۆمەتباران لە ماددەی (١) یاسای ژمارە (٢١) ی ساڵی ٢٠٠٣ وە بۆ ماددەی ٥٦ لە یاسای سزادانی عێراقی گۆڕدرا.\nئەبوبەکر هەڵەدنی، لە دریژەی نوسینەکەیدا ئاماژەی بەوەداوە، چیرۆکی ناو دانیشتنەکانی دادگاییکردنی تۆمەتباران بە ئازاربوون بە جۆرێک، بایی چەندین ڕۆمان و کورتە فلم و دراما دیمەنی تێدابوو، چونکە هەیان بوو دەیوت منداڵە نۆساڵەکەم پێی وتم بابە گۆرەوی لەپێ بکە با قاچەکانت سەرمایان نەبێت و دایکی دوان لە تۆمەتباران گیانیان لەدەستدا و بە دیداری کوڕەکانیان شاد نەبوونەوە.\nلە بارەی بەشێک لەوتۆمەتانەی دراوەتە پاڵ ئەو چالاکوانانەی بادینانەوە ئەو پەرلەمانتارە دەڵێت: لەناو دەستگیرکراوەکان تیایاندابوو لە ساڵی ١٩٨٢ەوە پێشمەرگە بووە و جارێکیش لە زیندانی بەعس و دوو جاریش لە زیندانی ئێران لەسەر پێشمەرگایەتی دەستگیرکراوە ووەک خۆی ووتی، پاداشتی٢٧ ساڵ خەباتم بەو جۆرە دەدەنەوە.\n“دکتۆرعامر تاوانی ئەوەبوو لە پڕۆژەکەی دەیویست هاوکاری کوردانی ئیزدی بکات، کەچی بە ساڵێک و یەک مانگ و ١٧ ڕۆژ زیندانی و جەنگی دەروونی پاداشتیان دایەوە” ئەبوبەکر هەڵەدنی وای وت.\nهەروەها، مامۆستا سلێمان موسا، کە ئەو پیشەی مامۆستا و بەڕێوەری قوتابخانە بووە و خۆی وتویەتی، کە من دەستگیر کراوم تەنها سێ هەزار دیناری عێراقی لە گیرفانمدا بووە و ٣٠٠ دۆلاری ئامۆزاکەشم قەرزاربووم.\nهەڵەدنی باس لە بەشێكی تر لە دەستگیركراوان دەكات و دەڵێت: عامر خالید ته‌مه‌نی ٥١ ساڵە و هه‌ڵگری بڕوانامه‌ی دكتۆرا و مامۆستای زانكۆی دهۆكە، سلێمان كه‌مال تەمەنی ٥٥ ساڵە و خانه‌نشینی پێشمەرگەیە، جه‌مال خەلیل تەمەنی ٤٠ ساڵە و مامۆستای ئامادەییە و خوێندکاری دکتۆرایە، سڵێمان موسا تەمەنی ٤٢ ساڵە و مامۆستای قوتابخانەیە و فرسه‌ت ئەحمەد تەمەنی ٤٧ ساڵە و ئه‌ندازیارە.\nجێگەی ئاماژەیە، زیندانیانی بادینان ژمارەیان نزیكەی ١٠٠ کەسە و زیاتر لە ١٤ مانگە دەستگیرکراون پەرلەمانتاران و رێکخراوەکانی مافی مرۆڤ دەڵێن، ئەو چالاکوان و ڕۆژنامەنوسانەی بادینان هیچ بەڵگەیەکی تاوانیان لەسەر نییە و ئەوەی هەیە بابەتێکی سیاسییە، ئەو کەسانە دوورن لە کاری سیخوڕیی و دروستکردنی کێشەی ئەمنیی، کە پێی تۆمەتبارکراون.\nمامۆستایانی وانەبێژ سورن لەسەر داواكارییەكانیان و بەردەوامن لە بایكۆت و گردبوونەوە


تاران و واشنتۆن بەرە و ئاشتیی یان جەنگ…. – Standard Kurd\nلەلایەن ستاندار Posted on ئاب 9, 2019 377 جار بینراوە 0 سەرنج\nسەرەڕای چوار دەیە لە گرژیی وناکۆکیی نێوان تاران و واشنتۆن ، هەر لە ساڵی ١٩٧٩ وە ، لە هەنگاوی یەکەمی گرتنە دەستی دەسەڵاتی نوێ لە ژێر سایەی سیستەمی کۆماری ئیسلامیدا ، روبەروی یەکتر وەستانەوە بەڵام هیچکامیان بەدەر لە پچڕانی پەیوەندی دبلۆماسیی و گەمارۆی ئابوری ،پەنایان نەبردوەتە بەر هەنگاوێکی وەها کە هێرشی سەربازی تێبکەوێت. روبەروبونەوەی ئەوتۆ روینەداوە کە ببێتە هۆی هەڵگیرسانی جەنگ لە نێوانیاندا ،ئەمەش بەهۆی بونی هۆکارگەلێکەوەیە کە ئەم دو وڵاتە روبەروی سەربازی لە دژی یەکتر ئەنجامنادەن.، کە پەیوەندی بە فاکتەری ئابوریی و جیۆپۆلەتیکی ناوچەکەوە هەیە . ئەوە جگە لەوەی کە بەهۆی سیستەمی جیهانگیریەوە بەرژەوەندیی ئابوریی وڵاتان بەیەکەوە بەستراوەتەوە ، بۆیە ئەو وڵاتانەی دیموکراتین بە ئەستەم بریاری هەڵگیرسانی جەنگ لە بەرامبەر وڵاتانی تر دەردەکەن بە تایبەت کە سودی ئابوریی دیار و رۆشن نەبێت.\nپێگەی جیۆپۆلەتیکی ئێران لە رەوشێکدایە کە تێکچونی ئاسایشەکەی زیانی راستەوخۆ بە ئەمریکا و تەواوی وڵاتانی رۆژئاوا دەگەیەنێت بەتایبەت لە بواری وزەدا. لاوازبونی ئێران لە ناوچەکە، زەمینە سازی خۆشدەکات کە وڵاتانی سوننە مەزهەبی خاوەن نەوت بەهاوکاری روسیا نرخی نەوت لە جیهاندا بەرزبکەنەوە ، لەم رێگەیەوە ئەمریکا و رۆژئاوا کە کە بازاڕیان پەیوەستە بە نرخی وزەوە بە بارمتە بگرن و ناچاریان بکەن کە دەسبەرداری بەشێک لە ئەجنداکانیان بن سەبارەت بە بڵاوکردنەوەی دیموکراسیی و بنەماکانی مافی مرۆڤ . هەروەکچۆن لەپرسی بێسەروشوێنکردنی ڕۆژنامەنوس عەدنان خاشوگچیدا ،دۆنالد ترامپ نەیتوانی هەڵوێستێکی وەهای هەبێت کە ببێتە هۆی نیگەرانی محمد بن سەلمان، جێنشینی پاشای سعودی عەرەبی کە ئەوە لەکاتێکدا جیهان بەگشتی تاوانەکەیان خستە پاڵ ئەو.\nئێران سەرەڕای گرژی و ناکۆکی لە گەڵ ئەمریکا و رۆژئاوا هیچ کاتێک هەوڵی لاوازکردنی بەو جۆرە نەدراوە کە ببێتە پاشکۆی هێزە کانی تری وەک عەرەب و تورک و روس، هەرلە سەردەمی شەڕەکانی ناپلیۆنەوە ،پێگەی ئێران لە لایەن رۆژئاواییەکانەوە بەهەند وەرگیراوە ، فەرەنسا و لەسەردەمی ناپلیۆندا رێکەوتنی دۆستایەتی لە گەڵ ئەنجامداوە کە بە رێکەوتنی فینکینستاین ناسراوە . لە پاش جەنگی جیهانی دوەمیش بەریتانیا و ئەمریکا بون رێگریان لە ستالین و سوپای سوری روسی گرت کە لە ئێراندا بمێنێتەوە ،تەنانەت کۆماری ئازرباینجان و کۆماری مەهابادیشیان بۆ بەهێزبونەوەی تاران کۆتایی پێهێنا.هەروەها لە ساڵی حەفتاکاندا کاتێک بەریتانیا دەسبەرداری ئیمارات بو ، چەند دورگەیەک کە مافی ئیمارات بون بەناوەکانی (تونبی گەورە،تونبی بچوک و ئەبو موسا ) رادەستی ئێران کران کە تائێستاش بەدەست تارانەوەن. بە شێوەیەک لە شێوەکان پێگەی ئێران دەکرێت وەک قوڵایی ستراتیجی رۆژئاوا و درێژبونەوەی باڵی سەرمایەدارییی لە ناوچەکەدا سەیربکرێت ،بۆیە لاوازبونی ئێران لە ستراتیجیەتی ئاسایشی نیشتمانی وڵاتانی رۆژئاوادا بونی نیە.هەمو روداوە مێژویی و رێکەوتنەکانی ئێران لە گەڵ وڵاتانی رۆژئاوادا هەر لەسەردەمی ناپلیونەوە تاوەکو ئێستا گەواهی ئەم بۆچونە دەدەن.\nئێران بەربەستە لەبەردەم پاوانخوازی روس بەرەو رۆژهەڵاتی ناوەراست و گەیشتنی بە ئاوە گەرمەکان کە هەر لە سەردەمی پیتەری گەورەوە بەدوای ئەم خەونەوەن ،هەروەها بەربەستە لەبەردەم فراوانخوازی تورک بەرەو قەوقاس،لەهەمان کاتدا بەربەستە لە بەردەم پاوانخوازی ئیسلامی سەلەفی وەهابی عەرەبی .کە ئەمە مێژوی چەندین سەدەی رابردوی ناوچەکەیە کە رۆژئاوا هەوڵدەدات ئەم هاوکێشەیە لاسەنگ نەبێت ،هەرچەندە نەتەوەکانی تر لەکەڵکەڵەی گۆرینی ئەم دینامیکیەتە دان بەڵام تاوەکو ئێستا چارەنوس و بڕیاری مێژو بەدەست ئەو هێزە دەسەڵاتدارانەوەیە کە داڕێژەری مێژوی دوسەدەی رابردون کە ئێستاش هەر ئەوان بڕیاردەرن.\nناکۆکیی و هەڕەشەکانی ئەمریکا بۆ سەر ئێران ئەوەندەی فشاری دۆستایەتیکردنیەتی ئەوەندە هەڕەشەی لەناوبردن و روخانی نیە، هەروەک چۆن دۆناڵد ترامپ راشکاوانە رایگەیاند کە ئەوان هەوڵی روخانی رژیم نادەن ،بەڵکو دەیانەوێت بەو رێکەوتنامەیەدا بچنەو ە کە بەڕێکەوتنی پێنج کۆ یەک ناسراوە کە دواتر ترامپ تاکلایەنانە پاشەکشەی کردو داوای پێداچونەوەی دەکات . کە خۆی لە خۆیدا ئەمە ئاماژە و پەیامی دۆستایەتییە نەک شەڕ و پێکدادان.\nئەگەر ئەمریکا، ئێران لاواز بکات ، ئەوا وڵاتانی بەرهەمهێنی نەوت لەبۆشایی تاراندا کە رکابەرێکی سەرسەختی ئەم وڵاتانەیە ، چیتر پێویستیان بە ئەمریکا نامێنێت بیانپارێزێت، بۆیە دەتوانن نرخی نەوت بەئاسانی لە بازاڕدا بەرزبکەنەوە. بەرزبونەوەی نرخی وزەش سەرمایەکی بێشومار دەخاتە بەردەست وڵاتانی عەرەبی بەرهەمهێنەری نەوت کە ئەمەش لەلایەک هەژمونی دەسەڵاتی تاکرەویی و پاشایەتی دیکتاتۆری و سیستەمی حوکمرانی کرێخۆری پەرەپێدەدات .کە دواجار بنەماکانی ئاسۆکانی گەشەسەندنی ئابوری ئازاد و دیموکراسیی لە رۆژهەڵاتی ناوەڕاست دەخاتە مەترسییەوە کە بە زیانی پەیام و بەها دیموکراسییەکانی ئەمریکا و رۆژئاوا دەشکێتەوە.\nهەروەها لە لایەکی تریش، روسیا و هەژمونی پۆتین بەهۆی داهاتی زۆری نەوت و گازەوە دەتوانێت بەتەواوی خۆی بسەپێنت بەسەر سیاسەت و ئەجێندای وڵاتانی ئەورپا ،کە ئەمەش رێگە خۆشدەکات بۆ وڵاتە ئەوروپییەکانی رۆژهەڵات بەرەو سیستەمی دیموکراسیی نالیبراڵ هاوشێوەی پۆتین هەنگاو بنێن کە بەڕونی ئەم مۆدێلە لە وڵاتانی وەک هەنگاریا و پۆلۆنیا لە پەرەسەندندایە.\nبە درێژایی مێژو بەشێکی زۆری جەنگەکان لە دەرەنجامی قەیرانی ئابوریی و ناکۆکیی سەرمایەداراییەوە بوە ، شەڕی دوەمی جیهانی کە ئەڵمانیا دەستی پێکرد هۆکاری سەرەکی فاکتەری ئابوریی بوە، کە بەرلین توانای قەرەبوی قەرزەکانی جەنگی جیهانی یەکەمی بەهۆی قەیرانەکانی ساڵی ١٩٢٩ وە نەما و بێکاریی و هەژاریی لە ناو ئەڵمانەکاندا پەرەی سەند کە ئەمەش زەمینەی هاتنەسەر دەسەڵاتی بۆ پارتی نازیەکان بە سەرۆکایەتی ئەدۆلف هیتلەر ئاسانکرد. تەنانەت داگیرکردنی کوەیت لەلایەن عێراقەوە ئەوەندەی فاکتەری ئابوری لە پشتەوە بو، لایەنی تر نەبو کە عێراق لە دوای جەنگی ئێرانەوە کەوتبوە بەرقەرزێکی زۆری دەرەکییەوە کە توانای دانەوەی نەبو ، بۆ دەسکەوتنی داهاتی زیاتر لە گەڵ کوەیت کەوتە کێشەوە بەو هیوایەی دۆخی داڕماوی ئابورییەکەی راستبکاتەوە.\nبە واتایەک جەنگ کاتێک لە نێوان دو وڵات بەرپا دەبێت کە ئومێدی ئابوریی لە پشتەوە بێت و لەو رێگەیەوە ئابوریی وڵات پەرەبسێنێت و دانیشتوان دەسکەوتیان زیاتر بیت بەمەش بە ئەرێنی بۆ حوکمرانی بشکێتەوە. بۆیە بە درێژایی نزیکەی هەشت دەیەی رابردو هەر لەدوای کۆتاییهاتنی جەنگی جیهانی دوەمەوە تاوەکو ئێستا کە نزیکەی هەشتا جەنگی نێوان وڵاتان رویداوە ،کە بەجەنگی کشمیر لە نێوان هیند و پاکستان دەستپێدەکات وبە جەنگی عێراق و هاوپەیمان کۆتایی دێت، جگە لە جەنگەکانی ڤیتنام و فالکلاند وئەفغانستان و عێراق لە هیچ جەنگێکی تردا وڵاتە دیموکراتەکان بریاری شەڕیان نەداوە ، واتا لە کۆی هەشتا جەنگ تەنها چوار جەنگیان ئەنجامداوە.لە شەستەکانی سەدەی رابردودا سەرەڕای ئەوەی کە روسیا لە کوبا موشەکی بۆ هێرشبردنە سەر ئەمریکا جێگیر کرد ، ئەمریکا پەنای نەبردە بەر هەڵگیرسانی جەنگ ،بەڵکو لە رێگەی گفتوگۆوە پرسەکەی یەکلاییکردەوە چونکە ئەوکاتیش جۆن کەنەدی سەرۆکی ئەمریکا هیچ سودێکی بۆ ئەمریکا لەو شەڕەدا نەدەبینی.\nلێرەدا گەر ئەمریکا هێرشبکاتە سەر ئێران بەدەر لەوەی کە ئەمریکا وەک زلهێزێک زۆر بەئاسانی دەتوانیت کۆتایی بە ئێران بهینێت و دەوڵەتێکی تازە لە ئێران دەبمەزرێنێت ، بەڵام لە روی دەسکەوتی ئابوریی، تەنات سیاسیش ئەمریکا سودی پێناگات بەشێوەیەک کە گۆرەپانەکە لە روی جیپۆلەتیکیەوە بۆ روسیا لە لایەک و بۆ وڵاتانی سونە مەزهەب لەلایەکی تر و هەروەها بۆ تورکیاش دەڕەخسێنێت کە هەریەکەیان بە پێی بەرژەوەندیی وڵاتەکانیان فشار لە ئەمریکاو رۆژئاوا بکەن کە ملبدات بۆ سیاسەتەکانیان.بە تایبەت کە واشنتۆن لەم کاتانەی ئێستادا کێشەکانی لە گەڵ ئەنکارای نیو سوڵتانیزم و ریازی سیستەمی پاشایەتی دیکتاتۆریەت و مۆسکۆی دیموکرسی نا لیبرال لە چاو ئێران زیاتر بێت کەمتر نیە.\nسەرەڕای ئەوەی کە ترامپ راشکاوانە رایگەیاندوە کە ئامانجی ئەمریکا گۆڕانی رژێم نیە ،بەو واتایە ئەمریکا لەبەرکۆی ئەم فاکتەرە جیپۆلۆتیکی و ئابورییانەی سەرەوە هێشتنەوەی تاران بەباشتر دەزانێت کە داوای هەماهەنگی لێدەکات نەک شەڕ.بۆیە رودانی جەنگ لە نێوان ئێران و ئەمریکا ئەگەرێکی ئێجگار دورە.ئێرانیش بەهۆی ئابوریە بەهێزەکەیەوە بە تایبەت لە بواری بەرهەمهێنانی پێداویستییە خۆراکیەکاندا کە ساڵانە ١٤ ملیۆن تەن گەنم و ٢،٢٠٠ملیۆن تەن گۆشتی سور و ٩٠٠ هەزار تەن مریشک و نیوەی بستەی جیهان و چەندین کەرستەی تر بەرهەمدە‌هێنێت ، ناتوانرێت بە گەمارۆی ئابوریی بە چۆکدا بهێنریت ، لەبەرئەوە دەرنجام واشنتۆن و تاران یان دۆناڵد ترامپ و تاران ، بەرە و ئاشتیی لە بری جەنگ هەنگاو دەنێن.\nبەکورتی ئەگەر بەوتەی کارل ڤۆن کڵاوسڤیتس “جەنگ بریتی بێت لە بەردەوامی و درێژبونەوەی سیاسەت “ئەوا ئامانجی سەرەکی سیاسەتیش بەرهەمهێنانی هێزە ، ئابوریش بەهێزترین توخمی هێزە بۆیە ئەمریکاو دۆنالد ترامپ لە روخاندنی تاراندا هیچ دەسکەوتێکی ئابوریی و سیاسیی بەرجەستە ناکەن لەبری ئەوە نەیارانیان لە رۆژهەڵاتی ناوەڕاست زیاتر گەشە دەکەن.کە ئەمەش وادەکات واشنتۆن بە هەمو شێوەیەک خۆی لە شەڕی سەربازی لە گەڵ ئێراندا بەدور بگرێت.\nبڵاوکراوەی پێشووعەبدولستار مەجید لەبەرەی پەیامەکەی ئۆجەلان: پێویستە تورکیا و پەکەکە گوێی لێبگرن\nبڵاوکراوەی نوێترهەڵمەتی دارێك بچێنەو شارێك سەوز بكە\nPosted on شوبات 26, 2020 0 943


سپای پاسدارانی ڕژیم خۆی ئامادە دەکات کە جڵەوی دەسەڵات بگرێتە دەست – Aryen TV\nسپای پاسدارانی ڕژیم خۆی ئامادە دەکات کە جڵەوی دەسەڵات بگرێتە دەست\nسپای پاسدارانی ڕژیم خۆی ئامادە دەکات کە جڵەوی دەسەڵات بگرێتە دەست. ئیستە کە ڤایرۆسی کۆرۆنا هەموو ئێرانی تەنیوەتەوە خامنەیی باس لە هێرشی بیولۆژی دەکات. سپای پاسدارنیش هێزی دژە بیولۆژی خستوەتە جوڵە.\nڤایرۆسی کۆرۆنا لە چینەوە سەری هەڵدا. ئەو ڤایرۆسە لە لایەن شارەزایانی بواری بیولۆژیەوە ناسراوە و بەراورد کراوە بە ڤایرۆسەکانی دیکەی وەک سارس و ئیبولا. یەکێک لە ڕیگەچارەکانی بەرەنگاربونەوەی ئەو ڤایرۆسە سنووردارکردنی پێوەندی نێوان مروڤەکانە.\nهاتن و چونی فڕۆکە مەدەنییەکانی ڕژیم هەتا چەند حەوتە دوای بڵاوبونەوەی کۆرۆنا بەردوام بون لە سەفەرەکانیان بۆ چین.\nئەو ڤایرۆسە لە ئێران دوزرابویەوە بەڵام دەسەڵاتدارانی ڕژیم بە چەند هۆکار یەک لەوان بەشداری خەڵک لە ڕیپێوانی ساڵانەی ٢٢ی بەهمەن بوو. دیارە هاوکات لەگەل بڵاو بونەوەی ڤیروسی کرۆنا هەڵبژاردنی مەجلیسیش بەڕیوە چوو.\nشاردنەوەی ڤایرۆسی کۆرۆنا لە لایەن دەسەڵاتدارانی ڕژیمەوە هۆکاری بەرفراوانبونەوە و ژمارەی زۆری قوربانیەکانە لە ئێرانا. دەبوو کاربەدەستانی حکومەتی، ئیداری و تەندروستی ڕوبەوڕی ڵیپرسینەوە بکرێن.\nلە ماوەی سەرهەڵدانی ڤایرۆسی کۆرۆنا لە ئێرانا دەسەڵات خەمسارد و بێ بەرپرسیار و دەستەوەستاوە. لە لایەک گرینگی نادەنێ چونکە خەمی ئەوان ژیانی خەڵک نیە و لە لایەکیترەوە گرینگی نادەنێ بۆ ئەوەی هەموو قەیرانە کەڵەکە بوەکانی خۆیانی پێ بشارنەوە.\nهەتا ئیستا وەک پێویست هەوڵی سنووردارکردنی کۆرۆنا لە لایەن ڕژیمەوە نەدراوە بەڵام گەلان بۆ خۆیان کەوتونەتە جوڵە و بە هانای یەکەوە دەچن.\nدیارە دەسەڵاتدارانی ئێرانی سەبارەت بەو ڤایرۆسە بیروڕای جیاوازیان هەیە، دژی یەکتر قسە دەکەن و قسەکانیان لەگەل مەنتقدا یەک ناگرێتەوە.\nعەلی ڕەزا ڕەئیسی جێگری وەزارەتی تەندروستی بە میدیاکانی وتوە کە ئەو کۆرۆنا لە چینەوە گواستراوەتەوە بۆ ئێران.\nهێندێکتر لە کاربەدەستانی تەندروستی ڕەخنەیان ڕوبەڕوی کۆمپانیای فڕۆکەوانی ماهان-ی سەر بە سپای پاسداران کردەوە کە ئامرازی گواستنەوەی کۆرۆنا بووە.\nلە ڕەوشێکی ئاوادا کە هەموو دنیا بۆ ریگەچارە و بەرەنگاربونەوەی ئەو ڤایرۆسە لە لێگەرین دایە، خامنەیی کۆمەڵیک قسەی دوور لە ئەقڵ و مەنتقی هێناوەتە گوڕی و ڕایگەیاندوە کە کۆرۆنا لە لایەن ئەمریکاوە دروست کراوە و تایبەت دژی نەژادی ئێرانیە و ئەوە هیرشی بیولۆژیکیە.\nهەر خێرا دوای ئەو قسانەی خامەنەیی سپای پاسدارانی ڕژیم بڵاوی کردەوە کە هێزی تایبەتی بەرنگار بونەەوی هێرشی بیولۆژیان خستوەتە جوڵە.\nقسەکانی خامنەی و وەڵامدانەوەی سپاسی پاسداران ئاماژەیە بەوەی کە پیلانێکی نۆێیان بەدەستەوەیە دژی گەلانی ئێران. دەیانەوێ لەم هەلە کەڵک وەرگرن و بە بیانوی ڤ ڤایرۆسی کۆرۆناوە دەسەڵات بۆ سپاسی پاسداران یەکلایی بکەنەوە و ئەوەش مەترسیەکەی لە ڤایرۆسی کۆرۆنا بۆ گەلان زیاترە.\nPrevious سەدان کەس بە هۆی خواردنەوەی ئەلکهولەوە مردون\nNext دەبێ گەلانی ئێران لێپرسینەوە لە سپای پاسدارن بکەن\nڕۆژهەڵاتی کوردستان ڕێژەی بێکاری لە بەرزترین ئاستدایە\nڕژیمی ئێران بە ڕیفراندۆم خۆی سەپاند و ئیتر گوێ لە خەڵک ناگرێ


"وشه" به‌ڵگه‌نامه ڕه‌شه‌كانی گه‌نده‌ڵی له‌سه‌ر ده‌رباز محه‌مه‌د وه‌زیری كۆچ بڵاو ده‌كاته‌وه\nبه‌گوێره‌ی چه‌ند به‌ڵگه‌نامه‌یه‌ك كه ده‌ست "وشه" كه‌وتوون، ئه‌مینداریه‌تی گشتیی ئه‌نجوومه‌نی وه‌زیرانی عێراق به واژووی د. مه‌هدی موحسین عه‌لاق له شه‌شی كانوونی یه‌كه‌م/دیسێمبه‌ری 2016، دۆسیه‌ی لێكۆڵینه‌وه له گه‌نده‌ڵی وه‌زیری كۆچ و كۆچبه‌رانی عێراق به نووسراوی ژماره (ق/2/1/71/42) ئاراسته‌ی ده‌سته‌ی ده‌ستپاكی عێراق كردووه و تێیدا داوا ده‌كات به پشتبه‌ستن به‌و زانیاری و هه‌واڵه‌ی پێیان گه‌یشتووه له 26 تشرینی یه‌كه‌م/ئۆكتۆبه‌ری 2016، رێوشوێنی پێویست به‌گوێره‌ی یاسا به‌ركاره‌كان، بگرنه‌به‌ر.\nله دیكۆمێنتێكدا كه هاوپێچی نووسراوه‌كه كراوه و "وشه" ده‌قه‌كه‌ی بڵاو ده‌كاته‌وه، ئاماژه به‌وه دراوه كه به‌مدواییه نووسینگه‌ی پشكنه‌ری گشتیی وه‌زاره‌تی كۆچ و كۆچبه‌ران، كاری ڕژدیان كرد به ئاشكراكردنی گه‌نده‌ڵی دارایی و كارگێڕی له پرۆسه‌كانی به‌هاناوه‌چوونی ئاواره‌كان و پاره‌ی لیژنه‌ی باڵای به‌هاناوه‌چوون و فریاكه‌وتنی ئاواره‌كان و لیژنه ڕاسپێردراوه‌كانی وه‌زاره‌تی كۆچ بۆ كڕینی هاوكاری و پێویستییه‌كان. بۆیه پێویسته هه‌موومان دژی گه‌نده‌ڵییه‌كانی جاسم محه‌مه‌د (ده‌رباز محه‌مه‌د) وه‌زیری كۆچبه‌ران و گه‌نده‌ڵكارانی وه‌زاره‌ته‌كه، جاسم عه‌تییه بریكاری وه‌زاره‌ت به شێوه‌ی كاتی، نیزام عه‌لی كاكا به‌ڕێوه‌به‌ری گشتیی فه‌رمانگه‌ی كارگێڕی و دارایی، زیا سه‌لال زه‌وبه‌عی به‌ڕێوه‌به‌ری گشتیی فه‌رمانگه‌ی لقه‌كانی وه‌زاره‌ت به به‌ڵگه‌وه ده‌خه‌ینه ڕوو كه بریتین له‌مانه‌ی خواره‌وه:\nیه‌كه‌م: كڕینی راسته‌وخۆ و سوودوه‌رگرتن له به‌ده‌ركردنی ئه‌نجوومه‌نی وه‌زیران بۆ كڕینه‌كه له جێبه‌جێكردنی رێنوێنییه‌كانی گرێبه‌ستی ساڵانی 2015 و 2016 كه له‌دوای ته‌واوبوونی ئه‌ركه‌كانی ساڵح موتڵه‌گ سه‌رۆكی لیژنه‌ی باڵای به‌هاناوه‌چوون و فریاكه‌وتنی پێشوو، لیژنه‌ی باڵا ڕاده‌ستی وه‌زیری كۆچ و كۆچبه‌ران كراوه، به‌ڵام لیژنه‌كه سه‌رپێچییان كردووه له بڕیاره‌كان و به‌گوێره‌ی میزاجی وه‌زیر بڕیار ده‌ركراوه و جێبه‌جێ كراون و لیژنه‌ی كڕین دانراون، خۆی بڕیاری ده‌ركردووه و جێبه‌جێشی كردووه و لیژنه‌كانی كڕینی راسپاردووه ته‌نده‌ری بێنن بۆ وه‌زاره‌ته‌كه‌ی به‌بێ هیچ گرێبه‌ستێك یان رێكخستنی كه‌مكردنه‌وه (موناقه‌سه)، یا داواكاری راسته‌وخۆ كه ئه‌وه‌یش كاره‌ساتێكه و پێشتر له عێراق شتی وا ڕووی نه‌داوه.\nجیا له‌وه‌یش راسپاردنی لیژنه‌كانی كڕین كه هه‌موویان نه‌چوونه‌ته بازاڕ، به‌ڵكو وه‌زیر كۆمه‌ڵێك بازرگان و به‌ڵێنده‌ری هێناوه كه پرۆسه‌ی كڕین راسته‌وخۆ له رێی ئه‌وانه‌وه بووه و كاری لیژنه‌كانیش ته‌نیا واژووكردن بووه له‌ناو وه‌زاره‌ت، به‌بێ هێنانی نرخی گونجاو له كۆمپانیاكانی تر به‌مه‌به‌ستی كڕینی هه‌زاران سه‌به‌ته‌ی خۆراك و كه‌لوپه‌لی پاككه‌ره‌وه و خێوه‌ت و ئامێری كاره‌بایی و فێنككه‌ره‌وه و تانكی ئاو و ته‌رمۆز و ڕایه‌خ و به‌تانی.\nگه‌نده‌ڵییه‌كه له‌وه‌دایه كه ئه‌ندامانی لیژنه‌كان له‌لایه‌ن نیزام عه‌لی كاكا به‌ڕێوه‌به‌ری گشتیی فه‌رمانگه‌ی كارگێڕی وه‌زاره‌ت، هاتوونه‌ته راسپاردن بۆ واژووكردن له‌سه‌ر پسووله‌ی كڕینی ساخته كراو، واته واژوو و مۆر و ته‌نانه‌ت فۆڕمی كۆمپانیاكه ساخته‌یه و كۆپییه‌كان فۆتۆشۆپن و به فه‌رمی تۆمار نه‌كراون.\nدووه‌م: پسووله‌كان له دووكانی وه‌همی هێنراون، هیتریش هه‌مان به‌ڵێنده‌ره كه پسووله‌ی له نووسینگه و دووكانی وا هێناوه كه مۆر و واژوویان ساخته‌یه، بۆیه دووپاتی بكه‌نه‌وه كه ڕه‌وانه‌ی به‌ڵگه‌ی تاوان بكرێن بۆ دڵنیابوون له‌و بابه‌ته، به‌و پێیه‌ی له ماوه‌ی چه‌ند رۆژێكدا وه‌ڵام بدرێته‌وه بۆ به‌په‌له ئاشكراكردنیان و ره‌وانه‌كردنیان بۆ ده‌سته‌ی ده‌ستپاكی و بوار پێنه‌دانیان بۆ به‌كارهێنانی ده‌سه‌ڵاتیان و پێوه‌ندیكردن به په‌رله‌مانتاران و لیژنه‌ی ده‌ستپاكی په‌رله‌مان بۆ لێپرسینه‌وه نه‌كردن له‌گه‌ڵیان.\nسێیه‌م: وه‌زیری كۆچ هه‌ستاوه به راسپاردنی فه‌رمانبه‌رانی بۆ كڕینی كه‌لوپه‌ل بایی ملیاران، له به‌رانبه‌ر بڕێك پاره و عمووله‌ی سه‌دان هه‌زار دۆلار و ره‌زامه‌ندی به پێدانی پۆستی جێگری به‌ڕێوه‌به‌ری گشتی و به‌ڕێوه‌به‌ری گشتی به وه‌كاله‌ت تا ماوه‌ی بوونیان له لیژنه‌ی كڕین، به‌ڵگه‌ش بریتییه له گه‌ڕانه‌وه بۆ فه‌رمانه‌كان كه هاوپێچ ناوی كارمه‌نده‌كانیشی تێدایه و دوای ته‌واوبوونی كاری لیژنه‌كانیش ڕاسته‌وخۆ له پۆسته‌كان دوور خراونه‌ته‌وه.\nئه‌مه به‌شێكی كه‌مه له گه‌نده‌ڵیی دارایی و كارگێڕی و به‌كارهێنانی پۆست له وه‌زاره‌تی كۆچ و كۆچبه‌ران، جیا له‌وه دۆسیه‌ی تریش هه‌ن پێویستیان به لێكۆڵینه‌وه‌یه له شوێنی تر وه‌ك ژووری كرده‌وه‌گه‌لی هه‌رێمی كوردستان و فه‌رمانگه‌ی لقه‌كانی وه‌زاره‌ت كه زیا شه‌لال زه‌وبه‌عی به‌ڕێوه‌یان ده‌بات، هه‌روه‌ها پاره‌ی خه‌رجكراو و دزراو له هه‌رێم بۆ ساڵی 2016 كه هه‌موو مانگێك بودجه‌یه‌كی دیاریكراو خه‌رج كراوه و بڕێكی بۆ وه‌زیر بووه به ناوی عمووله گل دراوه‌ته‌وه له ژووری به‌هاناوه‌چوون له هه‌رێمی كوردستان.\nله نووسراوێكی تر له 10ی نیسان/ئه‌پریلی 2017 بۆ به‌ڕێوه‌به‌رایه‌تی لێكۆڵینه‌وه‌ی به‌غدا له رێی به‌ڕێوه‌به‌ری به‌شی لێكۆڵینه‌وه‌كان به‌ناوی "ئاگه‌داركردنه‌وه" هاتووه‌ته ناردن، بریتییه له راپۆرتی لێكۆڵینه‌وه له دۆسیه‌كان و تیایدا هاتووه، هه‌واڵ و زانیارییه‌كانی به‌ده‌ست گه‌یشتووتان بۆ ده‌خه‌ینه روو به هاوپێچ له‌گه‌ڵ نووسراوی ئه‌مینداریه‌تی گشتیی ئه‌نجوومه‌نی وه‌زیران/فه‌رمانگه‌ی یاسایی به ژماره ق/2/1/42/2976 له شه‌شی كانوونی یه‌كه‌م/دیسێمبه‌ری 2016، تایبه‌ت به حاڵه‌ته‌كانی گه‌نده‌ڵی دارایی و كارگێڕی له كاره‌كانی لیژنه‌ی باڵای فریاكه‌وتن و به‌هاناوه‌چوونی ئاواره‌كان له وه‌زاره‌تی كۆچ و كۆچبه‌ران كه له هه‌ریه‌ك له جاسم محه‌مه‌د جاف "دكتۆر ده‌رباز" وه‌زیری ئێسته‌ی كۆچ و كۆچبه‌ران، جاسم عه‌تییه بریكاری وه‌زاره‌تی كۆچ، زیا سه‌لال زه‌وبه‌عی به‌ڕێوه‌به‌ری گشتیی فه‌رمانگه‌ی لقه‌كانی وه‌زاره‌ت، نیزام عه‌لی كاكا به‌ڕێوه‌به‌ری گشتیی فه‌رمانگه‌ی كارگێڕی و دارایی به دواداچوونمان كردووه و پێشێلكردنه‌كان وه‌ك ئه‌وانه‌ی خواره‌وه كورت كراونه‌ته‌وه:\n1- سوودوه‌رگرتن له به‌ده‌ركردنی پێدراو بۆ لیژنه‌ی باڵای به‌هاناوه‌چوون و فریاكه‌وتنی ئاواره‌كان له‌لایه‌ن ئه‌نجوومه‌نی وه‌زیرانه‌وه له‌باره‌ی پرۆسه‌كانی كڕین له رێنوێنییه‌كانی جێبه‌جێكردنی گرێبه‌ستی حكوومه‌تی، به‌بێ بوونی پێویستی كرده‌نی و له‌ناكاو و به‌بێ ڕاگه‌یاندنی گرێبه‌ست و بانگه‌شه‌كردنی ڕاسته‌وخۆ، هه‌روه‌ها زۆرینه‌ی پسووله‌كانی كڕین ساخته‌ن و له نووسینگه‌ی وه‌همییه‌وه هاتوون، به‌بێ بوونی لیژنه‌ی پشكنین و وه‌رگرتن، هه‌روه‌ها پێدانی ده‌سه‌ڵاتی به‌ڕێوه‌به‌ری گشتی به فه‌رمانبه‌رانی راسپێردراو له لیژنه‌كانی كڕین له به‌رامبه‌ر بڕێك پاره.\n2- جاسم محه‌مه‌د جاف "دكتۆر ده‌رباز" وه‌زیری كۆچ و كۆچبه‌ران، هه‌ستاوه به پێدانی گرێبه‌ستی كڕینی خێوه‌ت و كه‌لوپه‌لی به‌هاناوه‌چوون بۆ دابه‌شكردنی به‌سه‌ر ئاواره‌كان، بۆ په‌رله‌مانتارانی عێراق و لیژنه‌ی راگواستراوان و په‌رله‌مانتاران ره‌عد ده‌هله‌كی و زاهیده خاتوونی.\n3- جاسم محه‌مه‌د جاف وه‌زیری كۆچ و كۆچبه‌ران هه‌ستاوه به ره‌وانه‌كردنی كه‌لوپه‌لی ته‌ندروستیی چینی كه له ئامێر و كه‌ره‌سته‌ی پزیشكی پێك هاتوون و به‌هاكه‌ی به 22 ملیۆن دۆلاری ئه‌مه‌ریكی ده‌خه‌مڵێنرێت.\n4-بوونی به‌ڵگه له‌سه‌ر مامه‌ڵه‌كردن له‌گه‌ڵ كۆمپانیایه‌ك به‌ناوی "سالم" و نووسینگه‌ی عه‌تا جبووری له رێی ته‌رخانكردنی زۆرینه‌ی گرێبه‌سته‌كان بۆ ئه‌و له به‌رانبه‌ر بڕێك پاره.\n5-ئه‌نجام نه‌دانی به‌دواداچوون و یه‌كلا نه‌كردنه‌وه‌ی پێشینه‌ی پاره خه‌رجكراوه‌كان بۆ پارێزگاكانی ئه‌نبار و سه‌ڵاحه‌دین و نه‌ینه‌وا و كه‌ربه‌لا و پارێزگاكانی هه‌رێمی كوردستان، به چه‌ندان ملیار ده‌خه‌مڵێنرێت، له‌پاڵ سه‌رپێچی تر له به‌رانبه‌ر فه‌رمانبه‌رانی تری وه‌زاره‌ت.\n6- به‌و پێیه‌ی ئه‌و بابه‌ته پێوه‌سته به پله تایبه‌ته‌كانه‌وه، داوا ده‌كه‌ین به چاوخشاندنه‌وه به زانیارییه‌كان و خستنه‌ڕووی بابه‌ته‌كه له به‌رده‌م جێگری سه‌رۆكی ده‌سته‌ی ده‌ستپاكی، بۆ پێدانی رێنوێنی له‌باره‌یانه‌وه و پێشبینی دووباره پێوه‌ندیكردن به سه‌رچاوه‌ی زانیارییه‌كان بكرێت.\nپێویسته ڕاسپارده ده‌ربكرێ بۆ پێدانی ئه‌و زانیارییانه به ئامانجی لێكۆڵینه‌وه له‌گه‌ڵیان، چونكه له حاڵه‌تی له ناكاو و بێ بوونی ئه‌و حاڵه‌ته‌یش كه‌لوپه‌ل به خێرایی دابه‌ش كراون، بێ ئه‌وه‌ی له كۆگه‌كانی وه‌زاره‌ت تۆمار بكرێن، ته‌نیا پسووله‌ی كڕین هێنراوه‌ته‌وه و تۆماری هاتنه ناو كۆگه و ده‌رچوونیان نییه، به‌شێك له كه‌لوپه‌له‌كانیش بوونیان نییه له كۆگه و پاره به‌هه‌ده‌ر دراوه.\nپشكنینی تاقیگه‌یی و لیژنه‌كانی پشكنین و وه‌رگرتن واژوویان له‌سه‌ر نه‌كردووه و به بۆشایی هێڵراونه‌ته‌وه و پشكنینی وه‌زاره‌تی ته‌ندروستی و كوالێتی كۆنتڕۆڵیش له‌سه‌ر ته‌واوی كه‌لوپه‌له خۆراكییه‌كانی ناو سه‌له خۆراكییه‌كان نییه و زۆرینه‌ی ڕه‌های پشكنینه‌كان و داتاكان ساخته‌ن كه ماوه‌ی شیاویان بۆ خواردن له‌سه‌ر دراوه.\nپرۆسه‌كانی كڕینی فێنككه‌ره‌وه‌كان یاریی به قه‌باره‌ی موبه‌ریده‌كان كراوه و ناوی به‌رهه‌مهێنه‌ریان نه‌نووسراوه و تایبه‌تمه‌ندییه‌كانیان دیار نییه، بۆیه وه‌زیر و لیژنه‌كان له‌و كاره بڕی دوو ملیار دینار له ماوه‌ی ساڵی 2016 پاره‌یان بردووه، هه‌روه‌ها خێوه‌ت و كه‌لوپه‌له‌كانی تر به‌ڵگه هه‌یه له‌سه‌ر بوونی گه‌نده‌ڵی به ملیاران دینار، به‌هۆی جیاوازیی نرخ و تایبه‌تمه‌ندی و قه‌باره و به‌رهه‌مهێنان و ئامێره كاره‌بایییه‌كانیش بێ كوالێتی كۆنتڕۆڵ و زانینی جۆره‌كه‌ی هاتوونه كڕین.\nله خاڵێكی تردا هاتووه، كۆمپانیایه‌ك به‌ناوی "ئه‌لسالم و نووسینگه‌ی عه‌تا ئه‌لجبووری" هه‌ن، له‌گه‌ڵ نووسینگه‌ی تری وه‌همی، سه‌رجه‌میان له‌لایه‌ن كه‌سێكه‌وه به‌ڕێوه ده‌برێن به‌ناوی "ئه‌بو سالم" كه ناوی ڕاسته‌قینه‌ی عه‌لا سالم و ته‌واوی گرێبه‌سته‌كان له‌گه‌ڵ ئه‌و كه‌سه كراون، به‌تایبه‌ت گرێبه‌ستی خێوه‌ت و هاوكارییه مرۆیییه‌كان، عمووله و پشكی لیژنه‌كان له هه‌ر پرۆسه‌یه‌كی كڕین دراوه كه به ملیاران هه‌ژمار ده‌كرێ، به تایبه‌ت له پرسی كڕینی كه‌ره‌ڤانه له ماڵی وه‌زیر له گه‌ڕه‌كی قادسیه به ئاماده‌بوونی به‌ڕێوه‌به‌ری گشتی كارگێڕی به شه‌و واژوو له‌سه‌ر چه‌كی پاره‌كان كراوه و خه‌رج كراون.\nگه‌نده‌ڵی زۆر له ناردنی كه‌لوپه‌له‌كان و كرێی بارهه‌ڵگره‌كان بۆ گواستنه‌وه‌ی كه‌لوپه‌له‌كان بوونی هه‌یه، به‌ڵگه‌نامه و پسووله و داواكاری كڕین و خستنه‌ڕووی كه‌لوپه‌له‌كان ساخته كراون بۆ به‌ڵێنده‌ران له ژووری نیزام عه‌لی كاكا به‌ڕێوه‌به‌ری گشتیی فه‌رمانگه‌ی كارگێڕی و دارایی، مۆری ساخته‌یش له پسووله و به‌ڵگه‌كان دراون، به ئاماده‌بوونی كارمه‌ندان "محه‌مه‌د قوسه‌ی، محه‌مه‌د عه‌بدولوه‌هاب، یاسر عه‌بدوڕه‌حمان، كه‌سوكاری به‌ڕێوه‌به‌ری گشتی" كه ئێسته خاوه‌نی سه‌دان ملیۆن دینارن و ئۆتۆمبێلی مۆدێرنن و كڕینی خانوو و زه‌وی ئه‌نجام ده‌ده‌ن، هه‌موو ئه‌وانه‌یش له ژوورێك كراون كه به ژووری به‌ڵێنده‌ران ناسراوه و خه‌ڵكی تر قه‌ده‌غه كراون بچنه ژووره‌كه، بۆ ئه‌وه‌ی مامه‌ڵه ساخته‌كانی لێ ئه‌نجام بدرێت.\nته‌واوی به‌ڵگه‌نامه‌كان پێویسته وردبینی و لێكۆڵینه‌وه‌كان له‌سه‌ر بكرێ، به‌ر له‌وه‌ی وه‌زیر له پۆسته‌كه‌ی نه‌مێنێ، پێویسته لێكۆڵه‌ری زیاتر له‌لایه‌ن ده‌سته‌ی ده‌ستپاكی و چاودێری دارایی دیاری بكرێن، یه‌كه‌یه‌كی تایبه‌ت دروست كراوه و پێوه‌ست كراوه به لیژنه‌ی باڵا و ناوی یه‌كه‌ی ژمێریاری و خه‌رجییه‌كانیان لێ نراوه، ئه‌وان پاره‌ی پرۆسه‌كانی كڕینیان دیاری ده‌كرد و هه‌ر مامه‌ڵه‌یه‌كی كڕین له 100 ملیۆن دینار كه‌متر نه‌بووه، ئه‌وانه‌یش به چه‌ك كاریان كردووه و هه‌فتانه به ملیاران دیناریان خه‌رج كردووه.\nبڕی خه‌رجییه‌كان بۆ پارێزگاكانی ئه‌نبار و سه‌ڵاحه‌دین و دهۆك و سلێمانی و هه‌ولێر و نه‌ینه‌وا و كه‌ربه‌لا پێویستی به پێداچوونه‌وه‌یه و بڕه‌كه‌ی به ملیاران دیناره، به‌ڵام باس له چۆنیه‌تیی خه‌رجكردنی نه‌كراوه له‌لایه‌ن لیژنه‌ی باڵا و وه‌زیر عمووله‌ی له پارێزگاكان وه‌رگرتووه و پاره‌ی زۆری به هه‌ده‌ر داوه و ئه‌و بڕه پاره‌یه‌ش ڕه‌وانه‌ی ده‌ره‌وه‌ی عێراق كراوه، به تایبه‌ت پاره‌ی ئه‌نبار خشته‌ی خه‌رجكردن له یه‌كه‌ی ژمێریاری بوونی هه‌یه، به به‌راورد له‌گه‌ڵ ئه‌و پاره‌یه‌ی هه‌یه جیاوازی زۆر هه‌یه.\nدۆسیه‌یه‌كی تر كڕینی كه‌لوپه‌له‌ی پزیشكییه بۆ هه‌رێمی كوردستان بێ ئه‌وه‌ی ڕه‌زامه‌ندی ئه‌نجوومه‌نی وه‌زیرانی له‌سه‌ر درابێ، یان كه‌لوپه‌له‌كان وه‌ك دیاری له ده‌وڵه‌تێكی تره‌وه ڕه‌وانه كراون و وه‌زیری خۆی سه‌رپشك كردووه له واژووكردنی گواستنه‌وه و دابه‌شكردنی و بڕه‌كه‌ی به 22 ملیۆن دۆلاری ئه‌مه‌ریكی ده‌خه‌مڵێنرێ، به هیچ شێوه‌یه‌ك له پارێزگاكانی ئه‌نبار و سه‌ڵاحه‌دین و دیاله دابه‌ش نه‌كراون، ته‌نیا خێوه‌ت و كه‌ره‌ڤانه بۆ ئه‌و پارێزگایانه هاتوونه‌ته ناردن كه بیابانن و پێویستی زۆریان به كه‌لوپه‌لی پزیشكییه، كه‌لوپه‌له‌كانیش بۆ نه‌خۆشخانه‌كانی هه‌رێمی كوردستان هاتوونه‌ته ناردن.\nله به‌شێكی تری دۆكیۆمێنته‌كاندا هاتووه: به‌ڕێوه‌به‌ری فه‌رمانگه‌ی یاسایی وه‌زاره‌ت محه‌مه‌د ساڵح بێده‌نگی هه‌ڵبژاردووه و به ئه‌ركی خۆی هه‌ڵنه‌ستاوه له ڕووبه‌ڕووبوونه‌وه‌ی گه‌نده‌ڵی، ئه‌مه‌یش وای كردووه به بڕی 30 ملیار دینار پاره‌ی ئاواره‌كان به هه‌ده‌ر بدرێت، به‌شێك له كارمه‌نده‌كانی وردبینی پاره‌ی خه‌یاڵییان پێ دراوه، بۆ چاوپۆشیكردن له خه‌رجییه‌كان و چه‌ك و گرێبه‌سته گوماناوییه‌كان، ئه‌مه‌یش پێچه‌وانه‌ی ڕێنوێنیی و سه‌رپێچییه‌كانه، بۆیه زۆرجار كه‌لوپه‌ل كڕاوه و دابه‌ش كراون، ئینجا له كۆگه تۆمار كراون و ده‌رچوونی بۆ كراوه.\nگه‌نده‌ڵیی گه‌وره له خه‌رجییه كارگێڕییه‌كانی لیژنه‌ی باڵا هه‌یه، وه‌زیر خۆی بێ ڕه‌زامه‌ندیی لیژنه و ئه‌ندامانی ده‌نگی له‌سه‌ر زۆر ماده و بڕگه داوه بۆ خه‌رجكردنی پاره، به ئامانجی پاراستنی خۆی و نووسینگه‌كه‌ی و كارمه‌نده‌كانی، جیا له‌وه‌یش له ڕێی كاروباره‌كانی بۆ كه‌مپه‌كان و پارێزگاكان ته‌نیا بۆ خۆی بڕی نۆ ملیار دیناری گل داوه‌ته‌وه.\nگه‌نده‌ڵیی لیژنه‌ی ته‌كنیكی ئه‌ندازیار قه‌حتان هادی، بریتییه له گه‌وره‌ترین گه‌نده‌ڵی، وه‌زیر هاریكار بووه له‌گه‌ڵ به‌شی گرێبه‌سته‌كان "له‌میا خه‌فاجی" و لیژنه‌ی یاسایی و لیژنه‌ی باڵای كه‌مپه‌كان و ژێرخان و خزمه‌تگوزارییه‌كان كه قه‌حتان هادی سه‌رپه‌رشتی وه‌رگرتن و ڕاده‌ستكردنی كردووه، ئه‌مه‌یش گه‌نده‌ڵی گه‌وره‌ی تێدایه به هاوبه‌شی له‌گه‌ڵ به‌ڕێوه‌به‌ری به‌شی گرێبه‌سته‌كان و وه‌زیر.\nله دۆكیۆمێنتێكی تر كه ئه‌نجامی لێكۆڵینه‌وه‌كانه له‌لایه‌ن ده‌سته‌ی ده‌ستپاكی عێراقه‌وه و عه‌لا جه‌واد عه‌بد كازم پشكنه‌ری گشتی لێكۆڵینه‌وه‌ی له‌سه‌ر كردوون و تێیدا به 21 خاڵ ئه‌نجامه‌كان خراونه‌ته ڕوو، تێیدا هاتووه، نموونه‌ی به‌شی سكاڵا و ئاگه‌داركردنه‌وه‌كان ژماره 1388 ب خ له شه‌شی كانوونی یه‌كه‌م/دیسێمبه‌ری 2016 و هاوپێچ له‌گه‌ڵ نووسراوی وه‌زاره‌تی كۆچ و كۆچبه‌ران نووسینگه‌ی پشكنه‌ری گشتی ژماره 6/1/نووسینگه/2852 له 22 تشرینی دووه‌م/نۆڤێمبه‌ری 2016، پێكهاتووه له ڕاپۆرتی پێشكه‌شكراو له‌لایه‌ن پكشنه‌ری گشتیی وه‌زاره‌تی كۆچ و كۆچبه‌ران "عه‌باس سه‌عید عه‌بدوڵا" تایبه‌ت به بوونی پرسی گرنگ بۆ لێكۆڵینه‌وه كه له‌مانه‌ی خواره‌وه پێكهاتوون:\n1. سه‌ردانی كۆگه‌كان كه ژماره‌یان چوار كۆگه‌یه و كۆگه‌ی ژماره دوو و حه‌وت و هه‌شت و 10 سه‌ر به به‌شی كۆگه‌كانی فه‌رمانگه‌ی كارگێڕی و دارایی تایبه‌ت به كۆگه‌كردنی كه‌لوپه‌لی خۆراكی و یارمه‌تییه‌كان سه‌ربه لیژنه‌ی جێبه‌جێكردنی به‌هاناوه‌چوون و فریاكه‌وتنی ماڵباته‌كان و ئاواره‌كان و بوونی كه‌لوپه‌له‌كانی به‌كارهێنراو له‌لایه‌ن وه‌زاره‌ته‌وه.\n2. شه‌فافی و كێبه‌ركێ له كڕینی كه‌لوپه‌له‌كانی یارمه‌تیدانی ماڵباته ئاواره‌كان، به‌تایبه‌ت له كاتی پرۆسه‌ی ڕزگاری نه‌ینه‌وا و باكوری پارێزگای سه‌ڵاحه‌دین.\n3. بابه‌تی ئه‌نجامدانی گرێبه‌ست، ده‌سكه‌وتنی زانیاری له بوونی سه‌رپێچی له گرێبه‌سته‌كان پێچه‌وانه‌ی ڕێنوێنیی 2015 و 2016، له ناویاندا گرێبه‌ستی وه‌زاره‌ت له‌گه‌ڵ وه‌زاره‌تی گواستنه‌وه و كۆمپانیای گواستنه‌وه‌ی وشكایی به ژماره 3 ع له ڕێكه‌وتی 25ی ئایار/مایۆی 2016 بۆ گواستنه‌وه‌ی كه‌ره‌ڤانه‌كان له توركیا (ئۆزنگان و مووش) و گواستنه‌وه‌ی بۆ پارێزگاكانی به‌غدا و دهۆك و ئه‌نبار، كه له‌لایه‌ن كۆمه‌ڵه‌ی مانگی سووری توركی پێشكه‌شی پارێزگاكانی عێراق كراون.\n4. پرسی به‌خشینی پاداشتی دووباره له وه‌زاره‌ته‌وه، له‌گه‌ڵ پاداشتی تری قه‌ده‌غه‌كراو له‌لایه‌ن لیژنه‌ی باڵای فریاكه‌وتن و به‌هاناوه‌چوونی ئاواره‌كان.\n5. پرسی بڕوانامه‌ی خوێندن و پله تایبه‌ته‌كان له ناویاندا (به‌ڕێوه‌به‌ری گشتیی فه‌رمانگه‌ی یاسایی محه‌مه‌د ساڵح مه‌حموود، به‌ڕێوبه‌ری گشتیی فه‌رمانگه‌ی كارگێڕی و دارایی نیزام عه‌لی كاكا).\n6. پرسی وردبینی له خه‌رجییه به‌خشراوه‌كان، له‌لایه‌ن لیژنه‌ی باڵای به‌هاناوه‌چوون و فریاكه‌وتنی ئاواره‌كان بۆ ساڵی 2014 و 2015 و 2016.\n7. پرسی قه‌ره‌بووكردنه‌وه‌ی قوربانییانی دۆسیه‌ی كۆمه‌ڵكوژی سپایكه‌ر.\n8. پرسی دابه‌شكردنی هاوكارییه‌كان له مه‌خموور.\n9. پرسی تۆماركردنی ماڵباته‌كان له ناوچه‌ی گوێڕ.\n10. پرسی چۆنیه‌تیی ئاماده‌كردن و بژارده‌كردن، بۆ كه‌لوپه‌له جیاجیاكان و چۆنیه‌تیی ئاماده‌كردنیان بۆ حاڵه‌تی فریاكه‌وتن.\n11. پرسی پێدانی بڕی چوار ملیار دینار بۆ پارێزگای به‌غدا.\n12. پرسی به‌ڵگه‌نامه‌كانی خه‌رجكردن.\n13. بابه‌تی ناوچه‌ی كاتوون، دابه‌شكردنی هاوكارییه‌كان بۆ خێزانه ئاواره‌كانی گه‌ڕه‌كی یه‌رمووك و كاتوونی ڕۆژهه‌ڵاتی به‌عقووبه.\n14. بابه‌تی به كرێگرتنی كۆگه‌كانی شالچیه.\n15. بابه‌تی ئاماده‌كارییه‌كان له‌لایه‌ن وه‌زاره‌تی پیشه‌سازی و كانزاكان.\n16. پرسی دابه‌شكردنی هاوكارییه‌كان به‌سه‌ر ئه‌و ئاوارانه‌ی تۆمار نه‌كراون.\n17. بابه‌تی جێبه‌جێ نه‌كردنی بڕگه‌ی یه‌ك له بڕیاری لیژنه‌ی باڵا ژماره 108ی ساڵی 2014.\n18. پرسی نه‌كردنه‌وه‌ی ژماره‌یه‌كی بانكی سه‌ربه‌خۆ تایبه‌ت به لیژنه‌ی باڵا.\n19. بابه‌تی یه‌كنه‌گرتنه‌وه‌ی واژوو و ناوی ئه‌ندامانی لیژنه‌ی باڵا.\n20. پرسی بڕیاره‌كانی دامه‌زراندن و ڕاسپاردن به پله‌ی به‌ڕێوه‌به‌رانی گشتی.\n21. پرسی سیناتیل و سه‌در و شوعله و كه‌ره‌ڤانه‌كانی سینییه.\nئه‌م بابه‌ته 12895 جار خوێنراوه‌ته‌وه


سامسۆنگ یەکەم مۆبایلی خۆی بە 4 کامێراوە ڕاگەیاند – کەی ئای تی ئێن\nسامسۆنگ 11, تشرینی یه‌كه‌م 2018\nسامسۆنگ بە فەرمی پەردەی لەسەر Galaxy A9 (2018) بە چوار کامێراوە لادا، کە ئەمەش بێگومان لەدوای ماوەیەکی کورت لە دەنگۆ و دزەپێکراوەکان دێت لەبارەی ئەم مۆبایلەوە. هەروەک دەبێتە یەکەم مۆبایل کە خاوەنی ٤ کامێرا بێت لەسەر بەشی پشتەوەی و دەبێتە ڕێگە خۆشکەر بۆ کردنەوەی بوارێکی نوێ لە جیهانی مۆبایلە زیرەکەکان.\nپێدەچێت سامسۆنگ ویستبێتی بۆ یەکەمجار شتێکی نوێ لە جیهانی مۆبایلە زیرەکەکان ئەنجام بدات بەبێ ئەوەی بۆ ماوەیەک لەسەر ڕێچکەیەک هەنگاو بنێ، بۆ نمونە شوێن ڕێچکەی سێ کامێرایی بکەوێت کە ماوەیەک لەمەوبەر لە A7 ئەنجامیدا.\nگالەکسی A9ی ٢٠١٨ ڕوونماکەی ٦.٣ ئینجە لە جۆری سوپەر ئەمۆلێد، پڕۆسێسەری سناپدراگۆنی ٦٦٠ی هەشت ناوکی لەسەرە کە تایبەتە بە مۆبایلە ئاست مامناوەندەکان. ڕامی ئەم مۆبایلە بە بژاردەی ٦ و ٨ گێگابایتە و بیرگەی ناوخۆیی ١٢٨ گێگابایتە بۆ هەردوو جۆری ڕامەکەی، و لە ڕێگەی بیرگەی ئێس دی دەتوانرێت تا ٥١٢ گێگابایت زیادبکرێت.\nسەرباری دیزاینێکی جوان و نزیک لە مۆبایلە ئاست بەرزەکانی سامسۆنگ، ئەم مۆبایلە پاتریەکی بەهێزی بە ٣٨٠٠ ملی ئەمپێر لەسەرە، کە پشتگیری لە بارگاوی بوونەوەی خێرا دەکات. هەروەک ئەم مۆبایلە پەنجە مۆر و کردنەوەی قوفڵی لەڕێگەی دەموچاو هەیە.\nلە ڕاستیدا، ئەوەی گرنگە لەم مۆبایلە و جێگەی بایەخە چوار کامێراکەی پشتەوەیەتی. چوار هاوێنەی لەسەر پشتن بەم شێوەیەی خوارەوە لەسەرەوە دەست پێدەکەین:\nلەسەرەوە هاوێنەیەکی فراوانی بە ڕوونی ٨ مێگاپێکسڵ هەیە بە کرانەوەی f/2.4.\nدووەم هاوێنە لەسەرەوە ١٠ مێگاپێکسڵە و توانای زوومی بە 2X هەیە.\nسێیەم هاوێنە کە سەرەکیەکەیە ٢٤ مێگاپێکسڵە و کرانەوەکەی f/1.7ـە، کە هەستەوەرێکی بەرزی لەسەرە بۆ ڕووناکی.\nچوارەم هاوێنە ٥ مێگاپێکسڵە و کاری جەخت واتە فۆکەسە و پێدانی جوانی و ڕەونەقییە بە وێنە بۆ گونجانی لەگەڵ وێنەی پۆرترەیت.\nشایەنی باسە، کامێرایەکی ٢٤ مێگاپێکسڵی لەسەر پێشەوەی هەیە بۆ گرتنی وێنەی قەشەنگی سێلفی و ئەمەش دەبێتە پێنجەم کامێرا لەسەر ئەم مۆبایلە.\nسەبارەت بە نرخی ئەم مۆبایلە، پێدەچێت بە بەراورد بە مۆبایلە ئاست مامناوەندەکان نرخی بەرزتر بێت، بەهۆی ئەوەی ئەم مۆبایلە هەندێک تایبەتمەندی بەرزترن لە چاو مۆبایلەکانی هەمان ئاست و نرخی نزیکەی ٦٩٠ دۆلار دەبێت.


كوردستان 22/10/2021 - 17:09 دیاری ئەحمەد\nلە كاتێكدا كەركووك یەكێكە لە دەوڵەمەندترین شارەكانی جیهان بە نەوت، كەچی تا ئێستاش بە دەبە نەوت بەسەر دانیشتوانیدا دابەش دەكرێت.\nلەمبارەیەوە جه‌مال مه‌ولوود ئه‌ندامی ئه‌نجوومه‌نى پارێزگاى "سڕكراو"ی كه‌ركووك به (باسنیوز)ى راگەیاند ناعه‌داله‌تى له دابه‌شكردنى نه‌وتى كه‌ركووكدا هه‌یه و قه‌ره‌باڵغییه‌كى زۆر بۆ وه‌رگرتنی چه‌ند ده‌به نه‌وتێك دروست بووە.\nگوتیشی كه‌ركووك یه‌كێكه له ده‌وڵه‌مه‌ندترین شاره‌كان به نه‌وت، كه‌چی له به‌نزینخانه‌كان نه‌وت به ده‌به دابه‌شی سه‌ر خێزانه‌كانى شارەكە ده‌كرێ.\nجەمال مەولوود پێیوایە به‌هۆی ئه‌وه‌ى ئه‌نجوومه‌نى پارێزگاى كه‌ركووك كاره‌كانى سڕ كراوه، ئیتر له كه‌ركووك ناعەدالەتی زۆر ده‌كرێت و ئەمەش بۆ به‌رپرسان چووه‌ته‌سه‌ر، لە كاتێكدا ئێستا نه‌وت بۆ ماڵان زۆر پێویسته، كه‌چی به‌و شێوه‌یه دابه‌شی ده‌كه‌ن.\nبه‌پێی زانیارییه‌كانى (باسنیوز)، ماوه‌یه‌كى زۆره نه‌وت له كه‌ركووك دابه‌ش نه‌كراوه و بۆ ئێستاش بۆ هه‌ر خێزانێكى كه‌ركووك به پسوله بڕی 100 لیتر نه‌وتیان له به‌نزینخانه‌كان پێدەدرێت، دواى گرتنى سەره‌یەكی درێژیش بۆ چه‌ند كاتژمێرێك، ئینجا ڕه‌نگه به‌ریان بكه‌وێت، كه ئه‌و بڕه نه‌وته‌ش وه‌ك كه‌ركووكییه‌كان ئاماژه‌ى بۆ ده‌كه‌ن به‌شیان ناكات و ده‌بێ نه‌وتى تر له بازاڕى ڕه‌ش بكڕن و دیاریش نییه كه‌ى بڕێكی تری نه‌وت دابه‌ش ده‌كرێت.\nهەروەها له به‌رانبه‌ر 100 لیتر نه‌وت 15 هه‌زار دینار دیاری كراوه، به‌ڵام له به‌شێك له به‌نزینخانه‌كانى كه‌ركووك، بڕی 20 هه‌زار دینار بۆ 100 لیتر نه‌وت له هاووڵاتییان وه‌رگیراوه.\nله‌مبارەیەوە (باسنیوز) په‌یوه‌ندى به غەسان محه‌مه‌د به‌رپرسی به‌شى ڕاگه‌یاندنى به‌ڕێوه‌به‌رایه‌تى به‌رهه‌مه نه‌وتییه‌كانى كه‌ركووكه‌كه‌وه كرد، به‌ڵام په‌یوه‌ندییه‌كان به‌رده‌ست نه‌بوون.